PATVIRTINTA

Visagino savivaldybės tarybos 2022 m. kovo \_\_ d. sprendimu Nr. TS-\_\_\_

**VISAGINO SAVIVALDYBĖS BENDROJO UGDYMO MOKYKLŲ TINKLO PERTVARKOS 2022–2026 METAIS BENDRASIS PLANAS**

**I SKYRIUS**

**BENDROSIOS NUOSTATOS**

Visagino savivaldybės (toliau – Savivaldybė) bendrojo ugdymo mokyklų tinklo pertvarkos 2022–2026 metų bendrasis planas (toliau – Tinklo planas) tai – Savivaldybės mokyklų, teikiančių pradinį, pagrindinį ir vidurinį išsilavinimą, pertvarkos trumpalaikė strategija, kuria siekiama sukurti efektyvumo, prieinamumo ir kokybės reikalavimus atitinkantį mokyklų tinklą Savivaldybėje, pakankamai turėti pradinio, pagrindinio, vidurinio ugdymo, pradinio ir pagrindinio ugdymo pritaikytų bei individualizuotų, socialinių įgūdžių ugdymo programų valstybine ir tautinės mažumos kalba teikėjų, sudaryti kokybiškas sąlygas visiems vietos bendruomenės nariams ugdytis ir užtikrinti būtiną švietimo pagalbą. Gerai sutvarkytas bendrojo ugdymo mokyklų tinklas – tai patogiai ir greitai pasiekiama, moderni ir šiuolaikiška, tinkamai aprūpinta mokymo priemonėmis mokykla, gebanti sukurti jaukią mokymosi aplinką, suburti stiprius mokytojus ir kitus darbuotojus, galinčius mokiniams padėti įgyti kokybišką išsilavinimą.

Visagino savivaldybės bendrojo ugdymo mokyklų tinklo pertvarkos 2016–2020 metų bendrasis planas buvo patvirtintas Savivaldybės tarybos 2016 m. rugpjūčio 10 d. sprendimu Nr. TS-152 „Dėl Visagino savivaldybės bendrojo ugdymo mokyklų tinklo pertvarkos 2016-2020 metų bendrojo plano patvirtinimo“.

Vykdant Visagino savivaldybės bendrojo ugdymo mokyklų tinklo pertvarkos 2016–2020 metų bendrąjį planą, buvo siekiama, kad savivaldybės mokyklų tinklas Visagino savivaldybėje būtų darniai veikianti, nuolat atsinaujinanti, švietimo programų įvairovę, jų prieinamumą užtikrinančių ir atsakomybę už švietimo kokybę besidalijančių mokyklų sistema. Esamas mokyklų, vykdančių formaliojo švietimo programas, tinklas užtikrina švietimo įvairovę, ugdymo programų tęstinumą.

Darbo grupė, sudaryta Visagino savivaldybės administracijos direktoriaus 2020 m. rugpjūčio 6 d. įsakymu Nr. ĮV-E-404, išanalizavo ir įvertino 2016-2020 metų bendrajame plane numatytų rezultatų ir priemonių pasiektus rodiklius ir kokybinius pokyčius ir priėjo šios pagrindinės išvados: planas įgyvendintas apie 70 proc., dauguma rodiklių pasiekta arba iš dalies pasiekta, dalis priemonių neįgyvendinta dėl force majeure arba nuo plano vykdytojų sąlyginai nepriklausančių aplinkybių. Išsamiau 2016-2020 m. tinklo analizės rezultatai pristatyti <https://visaginas.lt/svietimas/bendrasis-ugdymas/284> .

Darbo grupė, sudaryta Visagino savivaldybės administracijos direktoriaus 2021 m. rugsėjo 15 d. įsakymu Nr. ĮV-E-433 (su visais pakeitimais ir papildymais), vadovaudamasi Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768 (aktuali redakcija nuo 2021-12-24) ir atsižvelgdama į „Tūkstantmečio mokyklų“ programos, patvirtintos Lietuvos Respublikos švietimo, mokslo ir sporto ministro 2022 m. sausio 31 d. įsakymu Nr. V-137, nuostatas, parengė Visagino savivaldybės bendrojo ugdymo mokyklų tinklo pertvarkos 2022–2026 metų bendrojo plano ir jo priedų projektą vykdydama konsultacijas ir svarstymus su mokyklų bendruomenėmis ir kitomis interesų grupėmis. Visas Darbo grupės formavimo ir veiklos principas buvo orientuotas į mokyklų bendruomenių atstovų įtraukimą į situacijos analizę ir sprendimų formavimą nuo pat pradžių (atkreiptinas dėmesys į darbo grupės sudėtį) bei tiesioginį mokyklų bendruomenių interesų atstovavimą per savo deleguotus Darbo grupės narius.

Tinklo planas yra skirtas mokymo ir mokymosi kokybei mokyklose ir mokinių pasiekimams gerinti, švietimo prieinamumui ir šiuolaikiško ugdymo(si), orientuoto į ugdymo turinio atnaujinimą, socialinių inovacijų diegimą, mokyklų infrastruktūros modernizavimą, sąlygoms užtikrinti skirtingo amžiaus ir socialinių grupių asmenims (pagal kiekvieno galias ir individualius poreikius), palankiai socialinei, ekonominei ir kultūrinei mokymosi aplinkai, grįstai įtraukties, lygiavertiškumo, tinklaveikos principais, kurti.

**II SKYRIUS**

**SOCIALINIS, EKONOMINIS, KULTŪRINIS KONTEKSTAS**

1. ***Demografinė būklė.***

Švietimo įstaigų tinklo pertvarkai įtakos turi demografinės tendencijos, nes mokinių skaičiaus kaitą daugiausiai lemia bendro gyventojų skaičiaus kaita – natūralaus gyventojų prieaugio kaita, gyventojų senėjimo tendencijos, emigracija ir kitos priežastys.

Remiantis Lietuvos statistikos departamento duomenimis, gyventojų skaičius kiekvienais metais Lietuvoje mažėja, o visuomenė sensta. 2022 m. pradžioje Lietuvoje gyveno 2794961 gyventojų, t. y. 3,24 proc. mažiau negu 2016 metų pradžioje (2888558).

*1 diagrama. Nuolatinių gyventojų skaičiaus Visagino savivaldybėje kaita kiekvienų metų pradžioje*

*Šaltinis: Lietuvos statistikos departamentas.*

Visagine, kaip ir visoje Lietuvoje, nuo 2016 m. iki 2021 m. sumažėjo gyventojų skaičius 2,6 proc. (514 žmonių), bet padaugėjo nuo 2021 m. iki 2022 m. 6,2 proc. (1126 žmonėmis).

Natūralus gyventojų skaičius (gimusių ir mirusių santykis) Savivaldybėje 2017 m. lyginant su 2016 m. sumažėjo 61 asmeniu, o 2022 m. pradžiai natūralaus gyventojų skaičiaus Savivaldybėje sumažėjimas buvo ypač ryškus – 240 (šaltinis [Rodiklių duomenų bazė – Oficialiosios statistikos portalas](https://osp.stat.gov.lt/statistiniu-rodikliu-analize?hash=2a2a4134-0b53-4f8a-9d70-6f53301aec35#/) ). Galima daryti prielaidą, kad mirčių skaičių įtakojo Savivaldybės kompaktiška gyvensena, palanki plisti COVID-19 infekcijai.

Bendro savivaldybės gyventojų skaičiaus ženklus padidėjimas 2021 m., tikėtina, yra sąlygotas sugrįžusių į savivaldybę ekonominių migrantų, kurių didžioji dalis yra darbingo amžiaus žmonės.

Sparčiai augantis gyventojų amžiaus vidurkis stabiliai fiksuoja Visagino savivaldybę kaip sparčiausiai senstančią: jei 2001 m. pagal jaunimo (14-29 m. amž.) dalį Visaginas pelnytai vadinosi jauniausiu Lietuvos miestu (25,9 proc. jaunų žmonių), tai pastaraisiais metais pagal demografinės senatvės koeficientą (toliau – DSK, pagyvenusių (65 metų ir vyresnio amžiaus) žmonių skaičius, tenkantis šimtui vaikų iki 15 metų amžiaus) Visagino savivaldybėje sparčiai didėjo pagyvenusių žmonių dalis (šaltinis [Rodiklių duomenų bazė - Oficialiosios statistikos portalas](https://osp.stat.gov.lt/statistiniu-rodikliu-analize?hash=9bde681f-0c55-4028-9de0-85ed651ed6fa#/))

2021 m. pagal DSK vidurkį Utenos apskrityje (207 pagyvenę žmonės 100 vaikų iki 15 m.), Visagino savivaldybė dar atrodė geriausiai visoje apskrityje (143:100), beveik dvigubai lenkdama Ignalinos savivaldybę (261:100), tačiau pastebimas itin spartus senėjimo procesas. Lyginant, kada 2017 m. Utenos apskrityje DSK vidurkis sudarė 196:100, Visagine jis tebuvo 117:100, taigi vos per ketverius metus jis krito -27 punktais, kas rodo spartų Savivaldybės gyventojų amžiaus vidurkio augimą.

Jaunų žmonių dalimi nuo bendro gyventojų skaičiaus Visagino savivaldybė iš jauniausios savivaldybės tapo stabiliai mažiausią jaunų žmonių dalį turinčia savivaldybe šalyje (jaunimas sudaro tik ~13 proc. gyventojų).

*2 diagrama. Nuolatinių gyventojų skaičiaus pagal amžiaus grupes kaita Visagino savivaldybėje kiekvienų metų pradžioje*

*Šaltinis: Lietuvos statistikos departamentas.*

Savivaldybėje nuo 2016 m. iki 2022 m. 28 proc. (399 vaikais) sumažėjo vaikų iki 6 metų amžiaus skaičius (palyginimui Lietuvoje – 11,4 proc.), ir 5,3 proc. (122 mokiniais) mokinių nuo 7 iki 19 metų amžiaus (palyginimui Lietuvoje – 4,6 proc.).

Į Visagino savivaldybės gimimo aktų įrašus įtraukiami tiek gimusieji Lietuvoje, tiek užsienyje, todėl pastebimas nemenkas skirtumas tarp padarytų gimimo akto įrašų skaičiaus ir gimusiųjų Lietuvoje vaikų skaičiaus.

*1 lentelė. Gimimų skaičiaus kaita Visagino savivaldybėje*

|  |  |  |  |  |  |  |
| --- | --- | --- | --- | --- | --- | --- |
| Metai  Įrašų skaičius | 2016 m. | 2017 m. | 2018 m. | 2019 m. | 2020 m. | 2021 m. |
| Gimimo akto įrašai | 308 | 290 | 248 | 266 | 188 | 191 |
| **Iš jų gimę Lietuvoje** | **191** | **170** | **128** | **130** | **121** | **128** |
| Iš jų Lietuvos piliečių vaikai, gimę ne Lietuvoje | 117 | 120 | 120 | 136 | 67 | 63 |

*Šaltinis: Visagino savivaldybės administracijos Teisės, personalo ir civilinės metrikacijos skyrius.*

Nuo 2016 m. iki 2021 m. gimimo aktų skaičius sumažėjo 38 proc. – iš jų gimusių Lietuvoje sumažėjo 33 proc., o Lietuvos piliečių vaikų, gimusių ne Lietuvoje, skaičiaus kaita labai stipriai keitėsi: nuo 2016 m. iki 2019 m. padidėjo 16,2 proc., o po to iki 2021 m. sumažėjo net 53,7 proc.

1. ***Gyventojų gerovė ir socialinė aplinka.***

Nedarbo lygis Visagino savivaldybėje yra pakankamai stabilus, Užimtumo tarnybos prie Lietuvos Respublikos socialinės apsaugos ir darbo ministerijos Panevėžio klientų aptarnavimo departamento Visagino skyriuje registruota bedarbių (darbingo amžiaus asmenų): 2017 m. – 1597, 2018 m. – 1499, 2019 m. – 1320, 2020 m. – 1631, 2021 m. – 1604. Manytina, kad bedarbių skaičius šiek tiek išaugo (lyginant su 2019 m.) dėl pandemijos sąlygomis kilusių iššūkių verslui, taip pat darbingo amžiaus gyventojų reemigracijos.

Visagino savivaldybėje gyventojų, gaunančių socialines pašalpas, yra daugiau nei šalies vidurkis, nors tiek šalyje, tiek Visagino savivaldybėje jų dalis mažėja: 2016 m. socialines pašalpas gavo 4,86 proc. Savivaldybės gyventojų (šalies vidurkis 3,09 proc.), 2018 m. - 4,49 (šalies vidurkis - 2,53 proc.), 2019 m. - 3,71 proc. (2,31 proc.), 2020 m. - 2,87 (vidurkis - 2,01 proc.) ir 2021 m. - 3,31 (vidurkis - 2,38 proc.).

Visagino gyventojai stabiliai šalies mastu pirmauja pagal dalį gaunančiųjų būsto šildymo išlaidų ir išlaidų vandeniui kompensacijas:2016 m. kompensacijas gavo 12,58 proc. Visagino gyventojų (šalies vidurkis – 4,56 proc.), 2019 m. – 13,37 proc. (vidurkis – 4,31 proc.), 2021 m. – 11,35 proc. (vidurkis – 3,60). Didelę gavėjų dalį sąlygoja tai, kad vyrauja daugiabučiai namų ūkiai, kurie nesudaro galimybės pasirinkti pigesnes alternatyvias šildymo priemones. Iš dalies sumažėjimą įtakoja 2020–2021 m. darbo užmokesčio ir pensijų augimas. 2022 m. kompensacijas gaunančių gyventojų dalis linkusi didėti.

Aukščiau minėti veiksniai tiesiogiai ir netiesiogiai įtakoja ir švietimo bendruomenę. 2017 metais Savivaldybės 100 socialinės rizikos šeimų augo 189 vaikai, 2018 m. 156 šeimose – 271 vaikas, 2019 metais 130 šeimų – 235 vaikai, 2020 m. 140 šeimų ir 251 vaikas ir 2021 m. 145 šeimose augo 243 vaikai (duomenys teikiami pagal spalio 1 d. būklę).

Socialinės gerovės lygį Savivaldybėje demonstruoja ir socialinę paramą gaunančių mokinių (ikimokyklinio ugdymo ir bendrojo ugdymo mokyklose) skaičius.

*2 lentelė. Duomenys apie nemokamą maitinimą gaunančius mokinius*

|  |  |  |  |  |  |  |
| --- | --- | --- | --- | --- | --- | --- |
|  | 2016 m. | 2017 m. | 2018 m. | 2019 m. | 2020 m. | 2021 m. |
| Gyventojų prašymų socialinei paramai mokiniams gauti skaičius | n. d. | 381 | 412 | 303 | 690 | 365 |
| Nemokamą maitinimą gavusių mokinių skaičius | 619 | 554 | 590 | 568 | 901 | 1042 |
| Mokinių nemokamam maitinimui mokykloje panaudotos Valstybės biudžeto lėšos | n. d. | n. d. | 104268,88 | 129043,74 | 187116 | 270405,2 |

*Šaltinis*: *Savivaldybės Socialinės paramos skyriaus informacija.*

2018 m. vienam mokiniui nemokamam maitinimui panaudota 176,73 Eur, 2019 m. – 227,19 Eur, 2020 m. – 207,68 Eur, 2021 m. – 259,51 Eur.

*3 diagrama. Nemokamą maitinimą gavusių mokinių skaičiaus kaita*

Visagino savivaldybėje nuo 2016 m. iki 2022 m. 68,3 proc. išaugo mokinių, kurie gauna nemokamą maitinimą, skaičius.

Pozityvu, kad Visaginas eilę metų yra viena saugiausių (nusileidžia tik Molėtų rajono savivaldybei) Utenos regiono savivaldybių, tai sąlygoja savivaldybės ir teisėsaugos institucijų bendradarbiavimas nusikaltimų prevencijos srityje, gyventojų teisinis švietimas, saugios kaimynystės programos, vaikų ir jaunimo įtrauktis į neformaliojo švietimo, sporto, socializacijos ir kitas veiklas.

1. ***Kultūrinis kontekstas.***

Lyginant su Lietuvos vidurkiu, Visaginas išsiskiria didele ne lietuvių tautybės gyventojų dalimi. Remiantis 2011 m. gyventojų ir būstų surašymo duomenimis (naujesnių duomenų nėra), net 52 proc. gyventojų buvo rusai, lietuviai sudarė tik 19 proc. Remiantis įvairiais šaltiniais, Visagino savivaldybėje iš viso gyvena daugiau kaip 40-ies tautybių gyventojų.

*4 diagrama. Visagino gyventojų tautinė sudėtis*

*Šaltinis: Lietuvos statistikos departamentas.*

Visagino bendruomenė šalies kontekste dažnai vadinama rusakalbe, tačiau toks apibendrinimas yra gana šabloniškas ir paviršutiniškas. Nors dėl istoriškai susiklosčiusių aplinkybių rusų kalba greta lietuvių (valstybinės) kalbos yra vis dar dažnai vartojama kaip bendro susikalbėjimo kalba, tačiau atkūrus Lietuvos Nepriklausomybę susidarė palankios sąlygos Visagino įvairių tautybių bendruomenėms burtis į nevyriausybines organizacijas, savo vaikus šeštadieninėse klasėse mokyti gimtosios kalbos, istorijos, kultūros, papročių, susibūrė tautinių bendruomenių mėgėjų meno kolektyvai. Pasak pačių tautinių bendrijų atstovų, Nepriklausomoje Lietuvoje jie įgijo realias galimybes išsaugoti ryšius su savo etninėmis tėvynėmis ir savo šeimų identitetą perduoti savo vaikams. Greta to naujos visaginiečių kartos vis geriau kalba lietuviškai, po truputį nyksta kalbinis ir kultūrinis barjeras. Tokiu būdu Visaginas vis plačiau atveria sociokultūrinės integracijos galimybes ir stiprėja kaip įvairiakalbis ir įvairiakultūris Lietuvos miestas.

Visgi tenka pripažinti, kad vyresniosios kartos visaginiečiai (vyresni nei vidutinio amžiaus) lietuvių kalbą moka ir/ar vartoja vis dar nepakankamai, neretai tai tampa kliūtimi tobulinti savo profesines kompetencijas ar pasirinkti pageidaujamą darbą.

Visagino lietuvių ugdomąja kalba ikimokyklinio ir bendrojo ugdymo mokyklose apie 40 proc. mokinių – iš mišrių ar rusakalbių šeimų, ir šis procentas tolygiai didėja. Mokyklose rusų mokomąja kalba mokosi mokiniai ne tik rusų tautybės, jose mokosi įvairių tautybių mokiniai, pasitaiko ir lietuvių.

1. ***Švietimo finansinis kontekstas.***

Švietimo, mokslo ir sporto ministerijos leidinio „Lietuva. Švietimas šalyje ir regionuose 2021“ duomenimis, per pastarąjį dešimtmetį Lietuvoje stebimos dvi priešingos tendencijos: tolygiai didėja šalies BVP ir mažėja valdžios sektoriaus išlaidos švietimui palyginti su Lietuvos BVP. Lietuva yra tarp mažesnę dalį valdžios sektoriaus švietimui skirtų lėšų darbuotojų atlyginimams (2018 m. – 77,1 proc.) išleidžiančių ES valstybių. Lietuvos švietimo sistema didžiąja dalimi (2018 m. – 72,0 proc.) finansuojama iš šalies centrinės valdžios lėšų.

Pagal mokinio krepšelio metodiką (toliau – Metodika), galiojusią iki 2018 m. rugsėjo 1 d., ugdymo finansavimas priklausė nuo mokinių skaičiaus vidurkio klasėse: 1–4 kl. – 22 mok., 5–12 kl. – 25 mok. 2017 m. rugpjūčio mėn. paskaičiavimais savivaldybės bendrojo ugdymo mokyklose pagal Metodiką iš viso buvo 54 neužpildytos mokymosi vietos, iki reikiamo vidurkio trūkstamų mokinių dalis sudarė 2,8 proc. Tam, kad būtų patenkinti visi ugdymo poreikiai, iki sumos, nustatytos vidutiniam mokinių skaičiui, trūko 57,2 tūkst. Eur. Trūkstamas lėšas bendrajam ugdymui užtikrinti 2017–2018 m. m. pagal Metodiką papildomai turėjo skirti savivaldybė. 2018 m. rugsėjo mėnesį „mokinio krepšelį“ pakeitė mišrus finansavimo modelis „klasės krepšelis“. Lietuvos Respublikos Vyriausybė 2018 m. liepos 11 d. nutarimu Nr. 679 „Dėl mokymo lėšų apskaičiavimo, paskirstymo ir panaudojimo tvarkos patvirtinimo“ (toliau – Tvarka) nustatė, kad bazinės ugdymo lėšos skaičiuojamos atsižvelgiant į nustatytą sąlyginį klasės dydį. Bazinis klasės dydis (mokinių skaičius): 1–4 kl. – 24 mokinių, 5–12 kl. – 30 mokinių. 2021 m. gruodžio 7 d. oficialioje ES interneto svetainėje „Eurydice“ (https://eacea.ec.europa.eu/national-policies/eurydice/content/early-childhood-and-school-education-funding-44\_lt) apibendrintai pristatyti Lietuvos mokyklų naujojo finansavimo principai ir pagrindinis tokio finansavimo tikslas – paskatinti miesto mokyklas nebeturėti perpildytų klasių, mažoms mokykloms suteikti finansinį stabilumą. Kaip ir „mokinio krepšelio“ atveju, taip ir dabar valstybė per krepšelį finansuoja su mokymu susijusias išlaidas, o ūkio išlaidas turi padengti mokyklos savininkas. Vadovaujantis Tvarka, lėšos ugdymo planui (ugdomajai veiklai) įgyvendinti skiriamos pagal lėšų skyrimo klasei (grupei) principą: jeigu 1–10 (I-II gimnazijos) klasėse mokosi nuo 8 iki 11 mokinių, skiriamos mažiausio dydžio bazinės ugdymo lėšos (toliau – BU lėšos) ir atitinkamai, jeigu klasėje yra 12–20 mokinių, skiriamos vidutinio dydžio BU lėšos, jeigu klasėje mokosi 21 ir daugiau mokinių, skiriamos didžiausios BU lėšos. Tik tuo atveju, jei klasėse būtų mažiau mokinių nei nustatytas minimalus skaičius (8 mokiniai 1–10 klasėse ir I–II gimnazijos klasėse, 12 mokinių – III–IV gimnazijos klasėse), finansavimas būtų skiriamas tik daliai klasės (0,33 arba 0,5 1–10 (I–II gimn.) klasėse arba 0 III–IV gimnazijos klasėse pagal Tvarkos 4 priedą), trūkstamą dalį turėtų skirti savivaldybė. Taikant naująjį klasių finansavimo principą nuo 2018 metų rugsėjo 1 d. papildomų SB lėšų savivaldybės bendrojo ugdymo klasių finansavimui nereikėjo, kadangi mokinių skaičius klasėse atitiko Tvarkos kriterijus, mokykloms sudarytos sąlygos patenkinti ugdymo poreikius. Jeigu 2018-2019 m. m. didesnė dalis klasių gavo vidutinio dydžio BU lėšas, tai nuo 2019-2020 m. m. daugiau kaip pusė klasių gauna didžiausias BU lėšas. Pažymėtina, kad nuo 2018 m. savivaldybės vidurinio ugdymo programas vykdančiose mokyklose nebuvo nė vienos III-IV gimnazijos klasės, kuriose mokytųsi mažiau nei 12 mokinių, atitinkamai šio koncentro klasių finansavimui buvo skiriamos vidutinio dydžio arba didžiausios BU lėšos. Tik viena pagrindinio ugdymo koncentro klasė, kurioje mokėsi 11 mokinių, 2021 m. gavo mažiausio dydžio BU lėšas.

*3 lentelė. Klasių skaičius (proc.), dydis ir finansavimas pagal Mokymo lėšų apskaičiavimo, paskirstymo ir panaudojimo tvarką ir Mokinių registro duomenis 2018–2021 metais*

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Mokslo m. | 2018–2019 m. m. | | | | 2019–2020 m. m. | | | | 2020–2021 m. m. | | | | 2021–2022 m. m. | | | |
| MS klasėje (skiriamos BU lėšos) | 0-7 ( VB ir SB lėšos) | 8-11 (mažiausio dydžio BU lėšos) | 12-20 (vidutinio dydžio BU lėšos) | 21-30 (didžiausios BU lėšos) | 0-7 ( VB ir SB lėšos) | 8-11 (mažiausio dydžio BU lėšos) | 12-20 (vidutinio dydžio BU lėšos) | 21-30 (didžiausios BU lėšos) | 0-7 ( VB ir SB lėšos) | 8-11 (mažiausio dydžio BU lėšos) | 12-20 (vidutinio dydžio BU lėšos) | 21-30 (didžiausios BU lėšos) | 0-7 ( VB ir SB lėšos) | 8-11 (mažiausio dydžio BU lėšos) | 12-20 (vidutinio dydžio BU lėšos) | 21-30 (didžiausios BU lėšos) |
| Klasių skaičius (proc.) | *0* | *0* | *52,9* | *47,1* | *0* | *0* | *39* | *61* | *0* | *0* | *31* | *59* | *0* | *1,1* | *44* | *54,9* |

MS-mokinių skaičius; VB –valstybės biudžetas;

SB –savivaldybės biudžetas; BU lėšos – bazinės ugdymo lėšos

Paminėtina, kad Visagino savivaldybės bendrojo ugdymo mokyklų mokiniams (išskyrus suaugusiųjų ir specialių poreikių lavinamąsias klases) niekada nereikėjo mokytis jungtinėse bendrojo ugdymo klasėse. Palyginimui 2021-11-10 švietimo, mokslo ir sporto ministro pranešime spaudai nurodoma, kad Lietuvoje iki šiol apie 3700 vaikų mokėsi bendrosiose jungtinėse klasėse.

Visagino savivaldybės Finansų ir biudžeto skyriaus 2018–2021 metų duomenimis bendrojo ugdymo mokyklų ugdymo reikmių finansavimui skiriamos lėšos pagal bendras šalies tendencijas taip pat didėjo: valstybės biudžeto lėšos didėjo nuo 3,1 mln. Eur (2018 m.) iki 4,3 mln. (2021 m.), savivaldybės biudžeto lėšos – nuo 1,3 mln. (2018 m.) iki 1,7 mln. Eurų (2021 m.). 2019 – 2021 metais itin didėjo lėšų, skirtų švietimo pagalbai organizuoti, iš jų didžioji dalis skirta pedagoginei psichologinei pagalbai organizuoti – nuo 5,1 tūkst. Eur (2019 m.) iki 49,2 tūkst. Eur (2021 m.). Ženkli lėšų suma skirta skaitmeninio ugdymo plėtrai: 2020 metais skirta 18,8 tūkst. Eur, 2021 m. – 57 tūkst. Eur. 2021 m. lyginant su 2019 m. sumažėjo lėšų suma, skirta mokymo priemonių įsigijimui, mokinių pažintinei veiklai. Didžioji dalis gaunamų valstybės biudžeto lėšų tenka darbuotojų darbo užmokesčiui finansuoti, nors pedagoginių darbuotojų skaičius per pastaruosius 6 metus turi tendenciją mažėti. Lėšų dalis, skirta pedagoginių darbuotojų darbo užmokesčiui, didėjo per pastaruosius 3 metus nuo 2,6 mln. Eur (2019 m.) iki 3,27 mln. Eur (2021 m.).

*4 lentelė. Savivaldybės bendrojo ugdymo mokyklų finansavimui skirtos lėšos (pagal patvirtintus planus kalendorinių metų pabaigoje)*

|  |  |  |  |  |
| --- | --- | --- | --- | --- |
| Metai | 2018 | 2019 | 2020 | 2021 |
| **1. Iš viso skirta lėšų (EUR) savivaldybės bendrojo ugdymo mokykloms finansuoti iš VB lėšų :** | **3110569** | **3376955** | **3919708** | **4310932** |
| 1.1. ugdymo procesui organizuoti ir valdyti | \* | 259493 | 269811 | 345344 |
| 1.2. švietimo pagalbai BU mokyklose ir VŠPT | \* | 296525 | 395721 | 461093 |
| 1.2.1. iš jų : pedagoginę psichologinę pagalbą teikiančiose įstaigose (VŠPT) | \* | 5055 | 25239 | 49220 |
| 1.3.skaitmeninio ugdymo plėtrai | \* | \* | 18800 | 57000 |
| 1.4. ugdymo procesui organizuoti (pedagoginių darbuotojų DU) | 2933107 (kartu su valdymu ir švietimo pagalba) | 2624474 | 3020587 | 3278124 |
| 1.5.Ugdymo reikmės, finansuojamos iš mokykloms skiriamų mokymo lėšų: | 178462 | 196463 | 214789 | 169371 |
| 1.5.1. iš jų : vadovėliams ir mokymo priemonėms | 154628 | 166584 | 184895 | 141817 |
| 1.5.2. iš jų: mokinių pažintinei veiklai ir profesiniam orientavimui | 4772 | 7456 | 3523 | 4425 |
| 1.5.3. iš jų: mokytojų ir kitų ugdymo procese dalyvaujančių asmenų kvalifikacijai tobulinti | 10207 | 10965 | 12536 | 11319 |
| 1.5.4. iš jų: informacinėms ir komunikacinėms technologijoms (IKT) diegti ir naudoti | 8855 | 11458 | 13835 | 11810 |
| 2. „Verdenės“ gimnazijos lavinamosioms klasėms | 27900 | 24300 | 22900 | 27600 |
| **3. SB skirtos (pagal patvirtintus planus metų pabaigoje) lėšos BU mokykloms finansuoti (įstaigos veiklai ir remonto darbams), be projektų ir kitų priemonių.** | **1301931** | **1450072** | **1511379** | **1748554** |
| Iš jų: švietimo pagalbai mokyklose organizuoti | \* | 52721 | 68179 | 148594 |
| **Iš viso BU mokykloms skirta VB ir SB lėšų** | **4412500** | **4827027** | **5431087** | **6059486** |

*\* atskirai pagal priemones nebuvo išskirta.*

*VB lėšos – valstybės biudžeto lėšos;*

*SB lėšos – savivaldybės biudžeto lėšos;*

*VŠPT – Visagino švietimo pagalbos tarnyba;*

*DU – darbo užmokestis.*

Švietimo, mokslo ir sporto ministerijos leidinio „Lietuva. Švietimas šalyje ir regionuose 2021“ duomenimis Lietuvoje pagal bendrojo ugdymo programas besimokančiam 1 mokiniui skiriamos valstybės lėšos nuo 2,2 tūkst. Eur (2016 m.) iki 3,1 tūkst. Eur (2020 m.). Visagino savivaldybėje pagal patvirtintus valstybės ir savivaldybės biudžetų planus per ketverius metus vienam pagal bendrojo ugdymo programas besimokančiam mokiniui lėšos didėjo nuo 2,5 tūkst. Eur (2018 m.) iki 3,2 tūkst. (2021 m.).

*5 lentelė. 1 mokiniui (be socialinių įgūdžių ir suaugusiųjų klasių) skirtos lėšos 2016–2021 metais pagal kiekvienų metų pradžioje Visagino savivaldybės tarybos sprendimu tvirtinamus atitinkamų kalendorinių metų biudžetus (tūkst. Eur)*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Mokykla | 2016 m. | | 2017 m. | | 2018 m. | | 2019 m. | | 2020 m. | | 2021 m. | |
| VB lėšos | SB lėšos | VB lėšos | SB lėšos | VB lėšos | SB lėšos | VB lėšos | SB lėšos | VB lėšos | SB lėšos | VB lėšos | SB lėšos |
| „Verdenės“ gimnazija | 1,64 | 0,59 | 1,74 | 0,65 | 1,94 | 1,46 | 2,14 | 0,83 | 2,20 | 0,99 | 2,4 | 1,07 |
| „Žiburio“ pagrindinė mokykla | 1,34 | 0,72 | 1,39 | 0,71 | 1,33 | 0,73 | 1,67 | 0,84 | 1,96 | 0,89 | 1,88 | 0,86 |
| „Atgimimo“ gimnazija | 2,38 | 0,87 | 2,39 | 0,98 | 2,39 | 1,04 | 1,73 | 1,08 | 2,22 | 1,11 | 2,63 | 1,21 |
| Draugystės progimnazija | 1,25 | 0,61 | 1,23 | 0,64 | 1,45 | 0,69 | 1,52 | 0,74 | 1,85 | 0,83 | 1,89 | 0,83 |
| „Gerosios vilties“ progimnazija | 1,24 | 0,53 | 1,35 | 0,62 | 1,46 | 0,72 | 1,64 | 0,79 | 1,81 | 0,81 | 2,12 | 0,85 |
| **Vidurkis** | **1,57** | **0,66** | **1,62** | **0,75** | **1,71** | **0,93** | **1,69** | **0,86** | **2,01** | **0,93** | **2,18** | **0,96** |

*VB lėšos -valstybės biudžeto lėšos*

*SB-savivaldybės biudžeto lėšos*

Taigi, iš esmės tiek VB, tiek SB lėšų, skiriamų vienam mokiniui ugdyti, suma augo (VB – dėl Mokymo lėšų apskaičiavimą, paskirstymą ir panaudojimą, darbo užmokestį reglamentuojančių teisės aktų pakeitimų, mokinių, klasių skaičiaus kaitos, išlaidų, susijusių su mokytojų skaičiaus optimizavimu apmokėjimo, mokinių nemokamam maitinimui skiriamo finansavimo didėjimo, įvairių šalies programų ir projektų investicijų; SB – dėl aplinkos išlaikymo kaštų didėjimo). VB ir SB lėšos vienam mokiniui išaugo daugiau nei trečdaliu. Daugiausiai lėšų 1 mokiniui VB ir SB skiriama abiem gimnazijoms, mažiausiai – Draugystės progimnazijai ir „Žiburio“ pagrindinei mokyklai.

1. ***Švietimo pagalbos teikimas.***

Nors švietimo pagalbos organizavimui ir vykdymui skiriamos lėšos pastebimai auga, tačiau didėjant vaikų, turinčių specialiųjų poreikių, skaičiui, kyla grėsmė švietimo pagalbos specialistų trūkumui.

Pagal šiuo metu galiojančius teisės aktus vienas mokykloje dirbantis socialinis pedagogas, vienas psichologas teikia pagalbą ne daugiau kaip 400 vaikų ir mokinių. Vienu etatu dirbantis logopedas teikia pagalbą ne daugiau ne daugiau kaip 40 specialiųjų ugdymosi poreikių turinčių mokinių, ugdomų pagal priešmokyklinio ir (ar) pradinio ugdymo programas, kuriems reikalinga logopedo pagalba; ne daugiau kaip 50 specialiųjų ugdymosi poreikių turinčių mokinių, ugdomų pagal priešmokyklinio, pradinio, pagrindinio ir / ar vidurinio ugdymo bei profesinio mokymo programas, kuriems reikalinga logopedo pagalba. Vienu etatu dirbantis specialusis pedagogas teikia pagalbą ne daugiau kaip 27 specialiųjų ugdymosi poreikių turintiems mokiniams, ugdomiems  pagal priešmokyklinio, pradinio, pagrindinio ir / ar vidurinio ugdymo bei profesinio mokymo programas, kuriems reikalinga specialiojo pedagogo pagalba (ne daugiau kaip 20 mokinių, turinčių regos, klausos sutrikimų (tarp jų turinčių kochlerinių implantų), jei nėra tiflopedagogo ar surdopedagogo. Vienu etatu dirbantis tiflopedagogas ar surdopedagogas teikia pagalbą ne daugiau kaip 22 mokiniams, turintiems regos ar klausos sutrikimų,  ugdomiems pagal priešmokyklinio, pradinio, pagrindinio ir / ar vidurinio ugdymo bei profesinio mokymo programas  (tarp jų turintiems kochlerinius implantus). Gestų kalbos vertėjo etatas gali būti steigiamas, jei Mokykloje mokosi mokinys, turintis klausos ar kompleksinių sutrikimų (kai į komplekso sudėtį įeina klausos sutrikimas), turintis vidutinių, didelių ar labai didelių specialiųjų ugdymosi poreikių.

2016-2017 m. m. penkiose bendrojo ugdymo įstaigose mokėsi 254 specialiųjų poreikių turintys mokiniai (13,7 proc. bendrojo ugdymo mokyklų mokinių, iš jų – 12,4 proc. – nedidelių ir vidutinių, 1,3 proc. – didelių ir labai didelių), 2021-2022 m. – 299 mokiniai (15,7 proc. bendrojo ugdymo mokyklų mokinių, iš jų 12,7 proc. – nedidelių ir vidutinių, 3 proc. – didelių ir labai didelių).

*6 lentelė. Vaikų, turinčių specialiųjų ugdymo(si) poreikių, skaičiaus kaita*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Mokyklos pavadinimas | Specialiųjų ugdymosi poreikių lygiai | | | | | | | |
| 2016-09-01 | | | | 2021-09-01 | | | |
| Nedideli | Vidutiniai | Dideli | Labai dideli | Nedideli | Vidutiniai | Dideli | Labai dideli |
| ,,Auksinis raktelis“ | 30 | 2 | 10 | 0 | 37 | 2 | 20 | 1 |
| ,,Ąžuoliukas“ | 39 | 1 | 4 | 0 | 45 | 1 | 6 | 1 |
| ,,Auksinis gaidelis“ | 39 | 2 | 0 | 0 | 11 | 0 | 6 | 4 |
| ,,Gintarėlis“ | 0 | 10 | 3 | 0 | 19 | 2 | 16 | 1 |
| ,,Kūlverstukas“ | 23 | 12 | 7 | 0 | 9 | 12 | 8 | 4 |
| ***Iš viso:*** | 131 | 27 | 24 | 0 | 121 | 17 | 56 | 11 |

*7 lentelė. Mokinių, turinčių specialiųjų ugdymo(si) poreikių, integruotai ugdomų bendrojo ugdymo klasėse, skaičiaus kaita*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Mokyklos pavadinimas | Specialiųjų ugdymosi poreikių lygiai | | | | | | | |
| 2016-09-01 | | | | 2021-09-01 | | | |
| Nedideli | Vidutiniai | Dideli | Labai dideli | Nedideli | Vidutiniai | Dideli | Labai dideli |
| „Atgimimo“ gimnazija | 0 | 7 | 2 | 0 | 0 | 7 | 6 | 0 |
| Draugystės progimnazija | 22 | 11 | 9 | 1 | 51 | 16 | 16 | 0 |
| „Gerosios vilties“ progimnazija | 73 | 19 | 7 | 0 | 45 | 13 | 22 | 2 |
| „Verdenės“ gimnazija | 44 | 26 | 4 | 1 | 33 | 34 | 4 | 0 |
| „Žiburio“ pagrindinė mokykla | 16 | 14 | 0 | 0 | 29 | 14 | 7 | 0 |
| ***Iš viso:*** | 155 | 77 | 22 | 2 | 158 | 84 | 55 | 2 |

2020 m. šimtui mokinių šalyje vidutiniškai teko 0,74 pagalbos specialisto (2017 m. – 0,70). Mažiausiai švietimo pagalbos specialistų (vidurkis 0,66 spec.) šimtui mokinių teko didžiųjų miestų savivaldybių (2017 m. – 0,57), daugiausia (vidurkis 0,83 spec.) – didesniųjų savivaldybių mokyklose.

Bendras Visagino savivaldybės švietimo pagalbos specialistų etatų skaičius nuo 2018 metų padidėjo 6 etatais. 2021 m. šimtui mokinių Savivaldybės bendrojo ir ikimokyklinio ugdymo įstaigose vidutiniškai teko 0,77 specialisto etato (2018 m. – 0,55). Savivaldybės švietimo įstaigų tinkle nėra tokių švietimo pagalbos specialistų kaip tiflopedagogas, surdopedagogas, gestų kalbos vertėjas.

*8 lentelė. Švietimo pagalbos specialistų, dirbančių Savivaldybės ikimokyklinio ir bendrojo ugdymo mokyklose, pareigybių dydžių kaita*

|  |  |  |  |  |
| --- | --- | --- | --- | --- |
| **Švietimo pagalbos specialistai** | **2018** | **2019** | **2020** | **2021** |
| Socialinių pedagogų skaičius (et.) | 5 | 4,29 | 4,18 | 4,74 |
| Psichologų skaičius (et.) | 3,25 | 4,14 | 4,47 | 4,74 |
| Specialiųjų pedagogų skaičius (et.) | 3,5 | 5,59 | 6,24 | 6,71 |
| Tiflopedagogų skaičius (et.) | 0 | 0 | 0 | 0 |
| Surdopedagogų skaičius (et.) | 0 | 0 | 0 | 0 |
| Logopedų skaičius | 3,25 | 4,37 | 4,53 | 4,81 |
| Gestų kalbos vertėjai (et.) | 0 | 0 | 0 | 0 |
| **Iš viso** | **15** | **18,39** | **19,42** | **21** |

2020 m. Lietuvos Respublikos švietimo įstatyme atlikta daug pakeitimų, užtikrinančių vaikų su negalia ugdymą jo šeimos pasirinktoje ugdymo įstaigoje. Bendrojo ugdymo mokyklos turi pasirengti įgyvendinti įtraukųjį ugdymą nuo 2024 metų: pritaikyti pastatus, formuoti švietimo pagalbos specialistų ir mokytojų komandas, kelti pedagoginių darbuotojų kvalifikacijas siekiant kokybiško personalizuoto kiekvieno mokinio ugdymo, atitinkančio  kiekvieno vaiko ugdymosi galias ir poreikius, įsigyti naujų, šiuolaikiškų mokomųjų priemonių, techninės pagalbos, kurti specialiąsias ugdymo aplinkas.

1. ***Mokinių pavėžėjimas.***

Savivaldybė organizuoja mokinių, gyvenančių toliau kaip 3 km nuo mokyklos, vežimą į mokyklą.

Vadovaujantis Visagino savivaldybės tarybos patvirtintu Mokinių pavėžėjimo organizavimo ir važiavimo išlaidų kompensavimo tvarkos aprašu, į ugdymo mokyklas ir iš jų mokiniai pavežami geltonaisiais, maršrutiniais autobusais ir traukiniais šiais maršrutais: Visaginas-Turmantas-Visaginas, Visaginas-Baikeliai (per Dūkštą)-Visaginas, Visaginas-Gaidė (per Rimšę)-Visaginas. Daug metų sudėtingiausias mokinių pavėžėjimo maršrutas rudens ir pavasario bei žiemos laikotarpiu – Gaidė –Švikščionys, Gaidė – Rimšė dėl prastos kelio būklės, nelaiku valomų kelių.

*5 diagrama. Bendrojo ugdymo mokyklų mokinių pavėžėjimo geltonaisiais autobusais skaičiaus kaita kiekvienų metų rugsėjo duomenimis*

Pažymėtina, kad pavežamų bendrojo ugdymo mokyklų mokinių skaičius kasmet didėja. 2019-2020 m. m. geltonaisiais buvo vežama 2,5 proc. visų Savivaldybės bendrojo ugdymo mokyklų mokinių, 2020-2021 m. m. – 3,4 proc., o 2021-2022 m. m. – 4,5 proc. 2021-2022 m. m. pavežami 15 Visagino technologijos ir verslo profesijos centro mokinių, t. y. šiais mokslo metais iš viso yra pavežama 100 mokinių.

Visagino savivaldybė dalyvauja Mokyklų aprūpinimo geltonaisiais autobusais programoje. 2021 m. vietoje nusidėvėjusio geltonojo autobuso Visagino ,,Žiburio“ pagrindinei mokyklai skirtas naujas 1 geltonasis autobusas. Iš viso Visagino savivaldybės mokinius veža 5 mokykliniai autobusai (iš jų vienas skirtas vaikams su negalia).

Mokinių vežimui naudojamasi maršrutinių autobusų teikiamomis paslaugomis: 2020-2021 m. m. buvo vežami 4 bendrojo ugdymo mokyklų mokiniai, o 2021-2022 m. m. nėra mokinių, norinčių pasinaudoti šia paslauga (Visagino savivaldybės administracijos informacija). 2021-2022 m. m. 55 VTVPMC mokiniai važinėja maršrutiniais autobusais.)

Taip pat mokiniams sudaryta galimybė pasinaudoti traukinio teikiama paslauga, bet 2020-2021 m. m. tik 1 mokinys grįždavo į namus traukiniu, o 2021-2022 m. m. nėra mokinių, norinčių pasinaudoti šia paslauga.

1. ***Neformaliojo vaikų švietimo įgyvendinimas.***

Savivaldybėje sukurtas pakankamas ikimokyklinio ugdymo įstaigų, vykdančių ikimokyklinio ir priešmokyklinio ugdymo programas bei kitas įstaigų nuostatuose nustatytas funkcijas. Veikia 5 ikimokyklinio ugdymo mokyklos: lietuvių ugdomąja kalba lopšeliai-darželiai „Auksinis raktelis“ ir „Ąžuoliukas“, rusų ugdomąja kalba lopšeliai-darželiai ,,Auksinis gaidelis“ (Vaikystės pedagogikos centras), „Gintarėlis“ ir „Kūlverstukas“.

*9 lentelė. Vaikų / grupių skaičiaus kaita pagal ugdymo kalbą*

|  |  |  |  |  |  |  |
| --- | --- | --- | --- | --- | --- | --- |
| Ugdymo kalba | Vaikų skaičius/grupių skaičius | | | | | |
| 2016-09-01 | 2017-09-01 | 2018-09-01 | 2019-09-01 | 2020-09-01 | 2021-09-01 |
| Lietuvių kalba  (2 mokyklos) | 392/22 | 414/22 | 421/24 | 418/24 | 416/24 | 404/24 |
| Rusų kalba  (3 mokyklos) | 519/33 | 498/30 | 489/30 | 496/29 | 426/26 | 410/26 |
| Iš viso: | 911/55 | 912/52 | 910/54 | 914/53 | 842/50 | 814/50 |

*Šaltinis: Mokinių registras.*

Savivaldybės ikimokyklinio ugdymo mokyklose nuo 2016 m. iki 2022 m. vaikų sumažėjo 10,6 proc. (97 vaikais). Pastebima, kad vaikų sumažėjo rusų ugdomąja kalba (109 vaikais, t. y. -21 proc.). Tuo tarpu lietuvių ugdomąja kalba vaikų skaičius nežymiai padidėjo (12 vaikų, +2,6 proc.). Jeigu lietuvių ugdomąja kalba ikimokyklinio ugdymo mokyklose nuo 2016 m. iki 2022 m. vaikų, tenkančių vienai mokyklai, skaičius nežymiai keitėsi: nuo 2016 m. iki 2018 m. padidėjo 15 vaikų, o nuo 2018 m. iki 2022 m. sumažėjo 9 vaikais, tai rusų ugdomąja kalba ikimokyklinio ugdymo mokyklose nuo 2016 m. iki 2022 m. vaikų, vidutiniškai tenkančių vienai mokyklai, skaičius labai stipriai sumažėjo – 36 vaikais.

Savivaldybės ikimokyklinio ugdymo mokyklose nuo 2016 m. iki 2022 m. 9,1 proc. (5 grupėmis) sumažėjo grupių skaičius. Pastebima, kad grupių sumažėjo rusų ugdomąja kalba (7 grupėmis, t. y. 21 proc.). Tuo tarpu lietuvių ugdomąja kalba grupių skaičius padidėjo (2 grupėmis, 9,1 proc.).

Pagal ikimokyklinio ugdymo mokyklų patalpų charakteristiką, jeigu būtų poreikis, 2021–2022 m. m. vaikų lopšelis-darželis „Kūlverstukas“ galėtų turėti papildomai dar 8 grupes, „Auksinis gaidelis“ – 1 grupę, „Gintarėlis“ – 3 grupes, „Ąžuoliukas“ – 1 grupę, vienintelis „Auksinis raktelis“ laisvų patalpų nebeturi.

*10 lentelė. Vaikų, vidutiniškai tenkančių vienai mokyklai pagal ugdymo kalbą, skaičiaus kaita pagal ugdymo kalbą*

|  |  |  |  |  |  |  |
| --- | --- | --- | --- | --- | --- | --- |
| Ugdymo kalba | Vaikų skaičius | | | | | |
| 2016-09-01 | 2017-09-01 | 2018-09-01 | 2019-09-01 | 2020-09-01 | 2021-09-01 |
| Lietuvių kalba  (2 mokyklos) | 196 | 207 | ~211 | 209 | 208 | ~202 |
| Rusų kalba  (3 mokyklos) | 173 | 166 | 163 | ~165 | 142 | ~137 |

*Šaltinis: Mokinių registras.*

Pažymėtina, kad vaikų priėmimas į ikimokyklinio ugdymo mokyklas vyksta visus metus (tiek atvyksta nauji, tiek pereina iš vienos mokyklos į kitą kitoje savivaldybėje), todėl duomenys apie vaikų skaičių keičiasi.

*11 lentelė. Vaikų skaičiaus pasiskirstymas pagal amžių ir ugdymo kalbas*

|  |  |  |  |  |  |  |  |
| --- | --- | --- | --- | --- | --- | --- | --- |
| Įstaiga / Amžius | 1 metai | 2 metai | 3 metai | 4 metai | 5 metai | 6 metai | Iš viso |
| ,,Auksinis raktelis“ | 14 | 45 | 34 | 43 | 48 | 42 | 226 |
| ,,Ąžuoliukas“ | 22 | 25 | 29 | 35 | 40 | 32 | 183 |
| ***Iš viso ugdoma lietuvių kalba:*** | *36* | *70* | *63* | *78* | *88* | *74* | *409* |
| ,,Auksinis gaidelis“ | 27 | 18 | 30 | 35 | 33 | 32 | 175 |
| ,,Gintarėlis“ | 20 | 21 | 27 | 28 | 29 | 33 | 158 |
| ,,Kūlverstukas“ | 4 | 10 | 11 | 22 | 13 | 12 | 72 |
| ***Iš viso ugdoma rusų kalba:*** | *51* | *49* | *68* | *85* | *75* | *77* | *405* |
| ***Iš viso lanko:*** | **87** | **119** | **131** | **163** | **163** | **151** | **814** |

*Šaltinis: Mokinių registras (2021 m. spalio 21 d. duomenys)*

Pagal ikimokyklinio ugdymo įstaigose ugdomų vaikų iki 3 m. dalį Visaginas (2017 m. – 39,5 ir 2020 m. – 36,6 proc.) ženkliai viršija šalies vidurkį (2017 m. – 28,3 ir 2020 m. – 30,8 proc.), tačiau pastebima tendencija mažėti (3 proc.), kas galimai paaiškinama tėvų apsisprendimu ilgiau ugdyti vaikus šeimoje. Tuo tarpu vyresnių nei 3 m. darželiuose ugdomų vaikų dalis artima šalies vidurkiui (2017 m. Visagine 70,5 proc., šalyje – 64,3 proc., 2020 m. – Visagine 65,0 proc., o šalyje 66,1 proc.).

Pastebima tendencija, kad Visagino savivaldybėje daugėja tėvų, pageidaujančių vesti savo vaikus į ikimokyklinio ugdymo mokyklas, kuriose ugdymas vyksta lietuvių kalba.

Kadangi viena Savivaldybės ikimokyklinio ugdymo įstaiga jau penkerius metus komplektuoja daug mažiau grupių, negu kitos ikimokyklinio ugdymo mokyklos, todėl šiai mokyklai pagal mokymo lėšų paskirstymo, naudojimo ir perskirstymo tvarkos aprašą trūksta lėšų, būtinų veiklos vykdymui, be to, daugėja vaikų, kurie tėvų sprendimu ugdomi lietuvių ugdomąja kalba, ypač – pirmame mikrorajone, todėl, siekiant Savivaldybės ikimokyklinio ugdymo mokyklų veiklos efektyvinimo, racionalaus žmogiškųjų, finansinių ir materialinių išteklių valdymo ir panaudojimo, Visagino savivaldybės administracijos direktoriaus 2021 m. gegužės 24 d. įsakymu Nr. ĮV-E-278 buvo sudaryta darbo grupė, kuri atliko Savivaldybės ikimokyklinio ugdymo mokyklų tinklo efektyvumo analizę ir pateikė pasiūlymus dėl tinklo pokyčių.

Visagino savivaldybės mokiniams, taip pat ikimokyklinio amžiaus vaikams sudarytos puikios sąlygos užimtumui neformaliojo švietimo įstaigose. Neformalusis švietimas – itin prasminga ir toliaregiška investicija, Visagino savivaldybės prioritetas. Tai ir užimtumas, bendrųjų kompetencijų ugdymas, žalingų įpročių prevencija, ir itin gabių vaikų ugdymas iki profesionalaus lygio. Be to, jauni žmonės, įgiję neformaliojo švietimo dalyvio patirties, ir toliau, jau būdami brandaus amžiaus, tęsia neformalų kompetencijų tobulinimą, nuolat mokosi, aktyviai ir kūrybiškai gyvena, nes tai tampa būtinu jų gyvenimo komponentu. Neformalusis švietimas svariai prisideda prie mokinių formaliojo ugdymo bei tolimesnės profesinės karjeros sėkmės.

2020 metais buvo patvirtinta ir didžiąją dalimi įgyvendinta Visagino savivaldybės neformaliojo švietimo ir formalųjį švietimą papildančio ugdymo programas vykdančių Visagino savivaldybės biudžetinių įstaigų tinklo optimizavimo koncepcija: dvi biudžetinės įstaigos reorganizuotos į vieną, viena biudžetinė pertvarkyta į viešąją įstaigą bei įsteigta nauja viešoji įstaiga. Šiuo metu Visagine veikia šios neformaliojo vaikų ir jaunimo švietimo įstaigos: biudžetinė įstaiga Visagino kūrybos ir menų akademija, VšĮ Visagino sporto ir rekreacijos centras, VšĮ Visagino edukacijų centras. Šias tris savivaldybės vaikų ir jaunimo neformaliojo švietimo įstaigas vidutiniškai per metus lanko apie 60-65 proc. mokinių (nuo bendrojo ugdymo mokyklų mokinių skaičiaus). Įstaigose sukurtos ugdymosi aplinkos, kai kurios iš jų aprūpintos moderniomis technologijomis ir šiuolaikiškomis priemonėmis, dirba itin profesionalūs pedagogai.

Siekiant įgyvendinti Septynioliktosios Lietuvos Respublikos Vyriausybės programos plano, patvirtinto 2017 m. kovo 13 d. Lietuvos Respublikos Vyriausybės nutarimu Nr. 167 „Dėl Lietuvos Respublikos Vyriausybės programos įgyvendinimo plano patvirtinimo“, 2.2.2 darbo „Neformaliojo švietimo plėtra, didinant jo įvairovę, prieinamumą ir gerinant kokybę“ 5 ir 6 punktus ir atsižvelgiant į savivaldybių prašymą ir motyvaciją dalyvauti bandomajame Neformaliojo vaikų švietimo kokybės užtikrinimo projekte, Lietuvos Respublikos švietimo, mokslo ir sporto ministerija, įvertinusi mūsų savivaldybės indėlį į neformaliojo vaikų švietimo (toliau – NVŠ) plėtrą, NVŠ kokybę, pakvietė Visagino savivaldybę dalyvauti NVŠ kokybės užtikrinimo eksperimentinės metodikos (toliau – Metodika) išbandymo projekte (iš viso projekte dalyvavo 6 savivaldybės). Projekto tikslas – pasitelkus neformaliojo švietimo teikėjų pagalbą įvertinti Metodikos privalumus bei trūkumus, gauti iš vertintojų ir teikėjų pasiūlymų jos tobulinimui. Metodikos išbandymas (NVŠ teikėjų kokybės įsivertinimas ir išorinis vertinimas) vyko 3 Savivaldybės neformaliojo vaikų švietimo įstaigose ir 1 asociacijoje. Vertinimu buvo siekiama nustatyti vaikų ugdymo kokybę, ugdymo aplinkos tinkamumą, mokytojų ir vadovų kompetencijas. Beveik visų vertintų institucijų pagrindinis privalumas buvo asmenybės auginimas siejant ugdymą su gyvenimu, edukacinės aplinkos ir žmogiškieji ištekliai.

Pažymėtina, kad per pastaruosius dvejus metus įsisteigė trys naujos viešosios įstaigos vaikams, kurių pagrindinė veikla – kryptingai kultivuoti atskiras sporto šakas (krepšinį, futbolą, graikų-romėnų imtynes). Be to, mieste veikia nemažai ir kitų sporto klubų.

Nuo 2015 m. spalio 1 d. kasmet NVŠ veikloms skiriamas finansavimas iš Europos Sąjungos finansinės paramos, bendrojo finansavimo ir kitų Lietuvos Respublikos valstybės biudžeto lėšų. Akredituotose NVŠ programose kasmet sudalyvauja vidutiniškai apie 25 proc. mokinių (nuo bendrojo ugdymo mokyklų mokinių skaičiaus). Tikslinio NVŠ finansavimo dėka mūsų savivaldybėje atsirado tokių įdomių krypčių programų, kaip fotomenas, inovacijos mene, mados teatras, animacija, cirko menas, kulinarija, kelių sričių integravimas ir kt. (kurios ir toliau sėkmingai gyvuoja ir yra populiarios), praturtinta ugdymo(si) priemonių bazė.

**III SKYRIUS**

**BENDROJO UGDYMO MOKYKLŲ TINKLO PERTVARKOS PAGRINDIMAS**

1. ***Mokyklų tinklo kaita iki 2022 metų.***

Šis Visagino savivaldybės bendrojo ugdymo mokyklų tinklo pertvarkos planas parengtas jau ketvirtajam laikotarpiui. 2012–2015 m. laikotarpio planas buvo patvirtintas Visagino savivaldybės tarybos 2012 m. sausio 26 d. sprendimu Nr. TS-3 ir sėkmingai įgyvendintas (išskyrus vieną punktą, kuriuo buvo numatyta iki 2015 metų palaipsniui „Žiburio“ pagrindinei mokyklai tapti progimnazija – šis punktas Visagino savivaldybės tarybos sprendimu 2013 metais buvo panaikintas). Pagal patvirtintą planą tikslingai ir pagrįstai panaudojant švietimui skirtas lėšas buvo sudarytos prielaidos ir sąlygos sukurti optimalią, integralią, darniai ir racionaliai veikiančią, nuolat atsinaujinančią savivaldybės mokyklų, atitinkančių Vyriausybės nustatytus kriterijus, užtikrinančią gerą švietimo kokybę, įvairovę, prieinamumą, mokymą(si) lietuvių ir rusų kalbomis bei galimybę mokytis visą gyvenimą, sistemą. Sistemos modelis buvo itin giliai ir plačiai apgalvotas, išdiskutuotas, pagrįstas visapusiškais skaičiavimais ir prognozėmis (kas tuo itin didelių pokyčių Visagino bendruomenei laikotarpiu buvo ypatingai sudėtinga), todėl išskirtinai kokybiškas. Pertvarkymai įgyvendinant planą buvo nelengvi, tačiau juos įgyvendinus savivaldybės švietimo tinkle buvo išspręstos esminės problemos, kas ilgalaikėje perspektyvoje leido pamiršti apie iki tol buvusį nuolatinį didžiulį lėšų pedagogų darbo užmokesčiui ir mokymo priemonėms trūkumą, pustuštes klases su keliais šimtais finansuojamų tuščių mokymosi vietų, nesveiką konkuravimą tarp mokyklų, t. y. panaikinti nuolatinę įtampą mokyklų bendruomenėse, kas neišvengiamai darė neigiamą įtaką ir įstaigų veiklos, ugdymo kokybei. Plano rengėjų siekis, kad savivaldybės mokyklų tinklas būtų darniai veikianti, nuolat atsinaujinanti, švietimo programų įvairovę, jų prieinamumą užtikrinančių ir atsakomybę už švietimo kokybę besidalijančių mokyklų sistema, tapo realybe.

Būtent minėto ankstesnio itin nelengvo, tačiau kokybiško sprendimo dėka mokyklų tinklo planas 2016–2020 m. laikotarpiui buvo orientuotas ne į struktūrinius-teisinius mokyklų tinklo pertvarkymus, o į ugdymo kokybės stiprinimą jau veikiančiame tinkle ir ankstesnio laikotarpio plano strateginis tikslas buvo tęsiamas. 2016–2020 m. laikotarpio prioritetai buvo racionalus švietimo infrastruktūros naudojimas bei kūrybiškumas, lyderystė, kaita ugdymo kokybės tobulinimui.

2016–2020 m. uždaviniai buvo:

- *sudaryti vienodas sąlygas visose mokyklose kiekvienam mokiniui gauti valstybės reglamentuotą ugdymo turinį:* finansinius išteklius sutelkus į mokyklose besimokančių mokinių ugdymą, o ne tuščių vietų finansavimą, uždavinys buvo visiškai įgyvendintas;

- *atsižvelgiant į mokyklų tipus, atnaujinti ir aprūpinti mokinių ugdymo(si) aplinkas, užtikrinti saugias ir šiuolaikiškas ugdymo(si) sąlygas:* racionaliai ir tikslingai naudojant ugdymo ir aplinkos lėšas, buvo sudarytos sąlygos tolygiai ir planingai atnaujinti ir plėtoti ugdymo aplinkas bei ugdymo priemones, jas pasirenkant specializuotis pagal konkrečių mokyklų tipus ir jose besimokančių mokinių amžiaus tarpsnius, pakankamai greitai reaguoti į besikeičiančius kokybiško ir šiuolaikiško ugdymo(si) poreikius;

- *tobulinti integracinę mokyklų, kuriose sėkmingai gali mokytis, įgyti išsilavinimą ir gauti reikiamą pagalbą socialiai jautrių grupių asmenys ir specialiųjų ugdymosi poreikių turintys asmenys, sistemą:* savivaldybės švietimo įstaigų tinkle sudarytos sąlygos skirtingas socialines, kultūrines, mokymosi galimybes, skirtingus specialiuosius poreikius turintiems mokiniams gauti jiems prieinamą ir priimtiniausią ugdymą, itin didelių, kompleksinių negalių turintys mokiniai gali rinktis mokymąsi lavinamosiose klasėse, pagal poreikius – mokymą(si) namuose arba mokytis bendrosiose klasėse integruotai; lėšos, skirtos pagalbos specialistų darbo užmokesčiui, pastebimai padidėjo;

- *užtikrinti veiksmingą mokyklų bendradarbiavimą: skatinti mokyklas tartis ir siekti bendrų susitarimų, ieškoti naujų veiksmingų ugdymo formų bei metodų ir dalintis atsakomybe už ugdymo kokybę:* savivaldybės mokyklos sutvarkyto tinklo kontekste kiekviena atrado savo vietą, savo tikslines bendruomenes ir savo vykdomų programų specializaciją, mokinių judėjimas iš vienos programos į kitą tapo aiškus ir planuojamas, nunykus neigiamai konkurencijai suintensyvėjo ir tapo kokybiškesnis mokyklų ir jų pedagogų bendradarbiavimas, domėjimasis mokinio sėkme jam pereinant iš programos į programą, iš mokyklos į mokyklą; vienas iš ryškesnių veiksmingo bendradarbiavimo pavyzdžių – šalies mastu vykdytas švietimo lyderystės projektas „Lyderių laikas 3“, kuriame Visagino kūrybinė lyderių komanda kūrė ir įgyvendino savivaldybės pokyčių, orientuotų į mokinių lietuvių (valstybinės) kalbos pasiekimų gerinimą, planą.

*12 lentelė. Savivaldybės teritorijoje veikiančių mokyklų mokinių pasiskirstymas/pasirinkimų galimybės pagal teikiamas bendrojo ugdymo programas*

|  |  |  |  |  |
| --- | --- | --- | --- | --- |
| Mokomoji kalba | Pradinio ugdymo programa | Pagrindinio ugdymo programa | | Vidurinio ugdymo programa |
| I dalis | II dalis |
| Lietuvių | „Verdenės“ gimnazija, „Žiburio“ pagrindinė | „Verdenės“ gimnazija, „Žiburio“ pagrindinė | „Verdenės“ gimnazija, „Žiburio“ pagrindinė | „Verdenės“ gimnazija |
| Rusų | Draugystės ir „Gerosios vilties“ progimnazijos | Draugystės ir „Gerosios vilties“ progimnazijos | „Atgimimo“ gimnazija | „Atgimimo“ gimnazija |
| Lietuvių-rusų | - | - | VTVPMC (lietuvių ir rusų kalbomis) | VTVPMC (lietuvių ir rusų kalbomis) |
| Iš viso: | 4 srautai/pasirinkimai | 4 srautai/pasirinkimai | 5 srautai/pasirinkimai | 4 srautai/pasirinkimai |

*Pastaba: be lavinamųjų ir suaugusiųjų klasių programų*

Tam, kad 2022–2026 m. laikotarpiui būtų suformuoti taip pat pagrįsti ir apgalvoti uždaviniai bei patvirtintos veiksmingos priemonės, buvo ir yra nuolat vykdoma švietimo lauko stebėsena, kurios dėka šiame dokumente atlikta analizė bei prognozės numatytam laikotarpiui.

1. ***Mokinių skaičiaus kaita 2016–2021 metais ir tolimesnės kaitos prognozė.***

Mokinių registro duomenimis Visagino mokinių skaičius (be socialinių įgūdžių ugdymo ir suaugusiųjų klasių) nuo 2016 metų kito labai įvairiai ir mažėjimo (2016–2018 metais), ir (nuo 2019 metų) didėjimo linkme. 2021 m. rugsėjo 1 d. mokinių registro duomenimis mokinių skaičius pasiekė 1901.

*6 diagrama.*

**MOKINIŲ SKAIČIAUS KAITA 2016-2021 METAIS**

1858

1837

1789

1823

1863

1901

1700

1750

1800

1850

1900

1950

2016 m.

2017 m.

2018 m.

2019 m.

2020 m.

2021 m.

Mokinių skaičius

*Duomenų šaltinis: mokinių registras.*

Pagal bendras mokinių skaičiaus kaitos tendencijas mokinių skaičius svyravo ir pirmose klasėse. Mažiausias pirmų klasių mokinių skaičius buvo 2018–2019 mokslo metais (162), didžiausias – 2021–2022 m. m. (203). Pirmų klasių mokinių skaičiaus augimo tendencija sietina su švietimo įstatyme įteisinta nuostata, leidžiančia tėvams 6 metų sulaukusį vaiką, jei jis yra pakankamai subrendęs, mokytis pagal pradinio ugdymo programą. Šia galimybe pasinaudojo nemaža dalis šešiamečių tėvų. Pastebėtina bendrojo ugdymo mokyklų mokinių skaičiaus mažėjimo tendencija pabaigusių 8 ir I gimn./10 klases ir pradėjusių mokytis I gimn. /9 klasėse ir III gimn. klasėse. 2016-2021 metų duomenimis vidutiniškai tik 57–65 proc. mokinių, baigusių 8-tas rusų mokomąją kalba klases, toliau rinkosi mokytis gimnazijoje, ir atitinkamai 85–95 proc. mokinių, baigusių 8-tas lietuvių mokomąją kalba klases toliau rinkosi mokytis gimnazijoje ar pagrindinėje mokykloje. Mokinių sumažėja ir pabaigus II gimn. /10 klases. Toliau mokytis III gimn. klasėse lietuvių kalba rinkosi ~80 proc, rusų kalba ~90 ir daugiau proc. mokinių.

*13 lentelė. Mokinių skaičiaus (be socialinių įgūdžių ugdymo ir suaugusiųjų klasių) kaita Visagino savivaldybės bendrojo ugdymo mokyklose 2016–2021 metais*

| Mokslo metai | Mokomoji kalba \* | | Klasės | | | | | | | | | | | | | | **Iš viso** |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | 2 | | 3 | 4 | 5 | 6 | 7 | 8 | I g.  9 | | II g.  10 | III g | IV g. |
| 2016–2017 | L | | 70 | 65 | | 61 | 69 | 48 | 54 | 61 | 57 | 49 | | 65 | 28 | 34 | 661 |
| R | | 118 | 135 | | 139 | 119 | 103 | 107 | 127 | 89 | 60 | | 67 | 62 | 71 | 1197 |
| **Iš viso** | | | **188** | **200** | | **200** | **188** | **151** | **161** | **188** | **146** | **109** | | **132** | **90** | **105** | **1858** |
| 2017–2018 | L | | 71 | 69 | | 71 | 59 | 67 | 48 | 54 | 59 | 57 | | 48 | 32 | 30 | 665 |
| R | | 104 | 121 | | 135 | 136 | 116 | 100 | 108 | 125 | 34 | | 81 | 52 | 60 | 1172 |
| **Iš viso** | | | **175** | **190** | | **206** | **195** | **183** | **148** | **162** | **184** | **91** | | **129** | **84** | **90** | **1837** |
| 2018–2019 | L | | 68 | 70 | | 67 | 74 | 59 | 67 | 46 | 58 | 55 | | 38 | 23 | 31 | 656 |
| R | | 94 | 107 | | 116 | 130 | 132 | 113 | 100 | 104 | 83 | | 48 | 54 | 52 | 1133 |
| **Iš viso** | | | **162** | **177** | | **183** | **204** | **191** | **180** | **146** | **162** | **138** | | **86** | **77** | **83** | **1789** |
| 2019-2020 | | L | 73 | 67 | | 71 | 72 | 74 | 58 | 72 | 45 | 49 | 48 | | 22 | 23 | 674 |
| R | 121 | 97 | | 98 | 112 | 129 | 128 | 109 | 100 | 75 | 80 | | 47 | 53 | 1149 |
| **Iš viso** | | | **194** | **164** | | **169** | **184** | **203** | **186** | **181** | **145** | **124** | **128** | | **69** | **76** | **1823** |
| 2020-2021 | | L | 67 | 74 | | 67 | 74 | 78 | 77 | 61 | 71 | 42 | | 44 | 33 | 21 | 709 |
| R | 115 | 121 | | 101 | 99 | 109 | 127 | 123 | 110 | 64 | | 65 | 74 | 46 | 1154 |
| **Iš viso** | | | **182** | **195** | | **168** | **173** | **187** | **204** | **184** | **181** | **106** | | **109** | **107** | **67** | **1863** |
| 2021-2022 | L | | 87 | | 65 | 76 | 68 | 80 | 80 | 77 | 61 | 60 | | 33 | 28 | 33 | 748 |
| R | | 116 | | 119 | 119 | 103 | 97 | 112 | 122 | 124 | 58 | | 60 | 59 | 64 | 1153 |
| **Iš viso** | | | **203** | **184** | | **195** | **171** | **177** | **192** | **199** | **185** | **118** | | **93** | **87** | **97** | **1901** |

*L – lietuvių mokomoji kalba,*

*R – rusų mokomoji kalba,*

*Duomenų šaltinis: mokinių registras.*

Tikslinga palyginti bendrojo ugdymo mokyklų mokinių skaičių pagal ugdymo programas. Pradinio ugdymo programas lankančių mokinių skaičius nuo 2016 m. iki 2020 metų šiek tiek mažėjo, 2021 m. dėl didesnio pirmų klasių mokinių skaičiaus nežymiai, bet padidėjo. Stabiliai augo pagal pagrindinio ugdymo I dalies programas besimokančių mokinių skaičius. Nuo 646 (2016 m.) jis padidėjo iki 753 (2021 m.). Nežymiai sumažėjo besimokančiųjų pagal pagrindinio ugdymo programos II dalį ir vidurinio ugdymo programas besimokančių mokinių skaičius.

*14 lentelė. Mokinių ir klasių skaičiaus kaita pagal ugdymo programas (be socialinių įgūdžių ir suaugusiųjų klasių) 2016–2021 metais*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| *Ugdymo programa* | 2016-09-01 | | 2017-09-01 | | 2018-09-01 | | 2019-09-01 | | 2020-09-01 | | 2021-09-01 | |
| MS | KS | MS | KS | MS | KS | MS | KS | MS | KS | MS | KS |
| Pradinio ugdymo programa | 776 | 37 | 766 | 37 | 726 | 36 | 711 | 37 | 718 | 36 | 753 | 38 |
| Pagrindinio ugdymo programos I dalis | 646 | 28 | 677 | 29 | 679 | 29 | 715 | 32 | 756 | 33 | 753 | 33 |
| Pagrindinio ugdymo programos II dalis | 241 | 12 | 220 | 11 | 224 | 11 | 252 | 12 | 215 | 10 | 211 | 10 |
| Vidurinio ugdymo programa | 195 | 10 | 174 | 10 | 160 | 9 | 145 | 6 | 174 | 8 | 184 | 8 |
| **Iš viso:** | **1858** | **87** | **1837** | **87** | **1789** | **85** | **1823** | **87** | **1863** | **87** | **1901** | **89** |

*MS – mokinių skaičius;*

*KS – klasių skaičius****.***

*Duomenų šaltinis: mokinių registras.*

Savivaldybės mokyklų tinklo pertvarkai, mokyklų užpildomumui, mokyklų skaičiaus kaitai, jų įgyvendinamų programų įvairovei ir pasiūlai užtikrinti tiesioginės įtakos turi mokinių skaičius bendrojo ugdymo mokyklose. Tikslinga palyginti ketverių metų mokinių skaičiaus kaitą savivaldybės mokyklose pagal klases ir nustatyti didėjimo ar mažėjimo tendencijas. Prognozuojant mokinių skaičių ketveriems metams į priekį, remiamasi Mokinių registro ir Visagino savivaldybės administracijos Teisės, personalo ir civilinės metrikacijos skyriaus duomenimis. Visi atitinkamos klasės mokiniai prognozuojamais mokslo metais perkeliami į aukštesnę klasių grupę, t. y. 2021–2022 m. m. pirmokai 2022–2023 m. m. tampa antrokais ir t. t. Po 8 ir II gimn. (10) klasių baigimo perskaičiuojamas mokinių skaičius, kadangi pastarųjų šešerių metų duomenimis vidutiniškai po 8 klasės į rusų mokomąja kalba I gimn. (9) klases neateina apie 35 proc. mokinių, į lietuvių mokomąja kalba – apie 10 proc., po II gimn. (10) klasės į rusų mokomąja kalba III gimn. klases neateina apie 8 proc. mokinių, į lietuvių mokomąja kalba – apie 20 proc. mokinių (jie tęsia mokymąsi VTVPMC, pradeda dirbti, išvyksta gyventi kitur).Būsimųjųpirmokų skaičius 2022–2023 mokslo metams prognozuojamas pagal 2021–2022 m. m. priešmokyklinio ugdymo grupėse esantį vaikų skaičių, nuo 2023–2024 mokslo metų pagal Visagino savivaldybės administracijos Teisės, personalo ir civilinės metrikacijos skyriaus pateiktus atitinkamų metų gimstamumo rodiklius. Įvertinus gimstamumo, atėjusių į priešmokyklinio ugdymo ir pirmąsias klases, pabaigusių pagrindinio ugdymo I dalies ir II dalies programas mokinių skaičiaus nubyrėjimo proc., iki 2024–2025 m. m. prognozuojama bendrojo ugdymo mokyklų (be socialinių įgūdžių ugdymo ir suaugusiųjų klasių) nežymi, bet stabili augimo tendencija. Nuo 2025–2026 m. m. prognozuojamas nežymus mokinių skaičiaus mažėjimas. Taip pat prognozuojamas mokinių skaičiaus lietuvių mokomąja kalba augimas ir rusų mokomąja kalba mokinių skaičiaus mažėjimas.

*15 lentelė. Mokinių skaičiaus prognozė 2022–2025 metams be socialinių įgūdžių ugdymo ir suaugusiųjų klasių)*

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Mokslo metai | Mokomoji kalba \* | Klasės | | | | | | | | | | | | **Iš viso** |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 |
| 2022-2023 | L | 92 | 87 | 65 | 76 | 68 | 80 | 80 | 77 | 55 | 60 | 26 | 28 | 794 |
| R | 88 | 116 | 119 | 119 | 103 | 97 | 112 | 122 | 81 | 58 | 55 | 59 | 1129 |
| **Iš viso** | | **180** | **203** | **184** | **195** | **171** | **177** | **192** | **199** | **136** | **118** | **81** | **87** | **1923** |
| 2023-2024 | L | 90 | 92 | 87 | 65 | 76 | 68 | 80 | 80 | 69 | 55 | 48 | 26 | 836 |
| R | 81 | 88 | 116 | 119 | 119 | 103 | 97 | 112 | 84 | 81 | 54 | 55 | 1109 |
| **Iš viso** | | **171** | **180** | **203** | **184** | **195** | **171** | **177** | **192** | **153** | **136** | **102** | **81** | **1945** |
| 2024-2025 | L | 88 | 90 | 92 | 87 | 65 | 76 | 68 | 80 | 72 | 69 | 45 | 48 | 880 |
| R | 95 | 81 | 88 | 116 | 119 | 119 | 103 | 97 | 79 | 84 | 75 | 54 | 1110 |
| **Iš viso** | | **183** | **171** | **180** | **203** | **184** | **195** | **171** | **177** | **151** | **153** | **120** | **102** | **1990** |
| 2025-2026 | L | 70 | 88 | 90 | 92 | 87 | 65 | 76 | 68 | 70 | 72 | 51 | 45 | 874 |
| R | 75 | 95 | 81 | 88 | 116 | 119 | 119 | 103 | 68 | 79 | 75 | 75 | 1093 |
| **Iš viso** | | **145** | **183** | **171** | **180** | **203** | **184** | **195** | **171** | **138** | **151** | **126** | **120** | **1967** |

*16 lentelė. Mokinių ir klasių skaičiaus dinamika 2016–2021 ir prognozė iki 2025–2026 mokslo metų pagal mokinių registro duomenis kalendorinių metų rugsėjo 1 d.*

|  |  |  |  |  |
| --- | --- | --- | --- | --- |
| Metai | MS | MS sumažėjimas (-proc.), padidėjimas (+proc.) | KS | KS sumažėjimas (-proc.) / padidėjimas (+proc.) |
| 2016 | 1858 |  | 87 |  |
| 2017 | 1873 | +0,8 | 87 |  |
| 2018 | 1789 | -4,5 | 85 | -2,2 |
| 2019 | 1823 | +1,9 | 87 | +2,2 |
| 2020 | 1863 | +2,1 | 87 |  |
| 2021 | 1901 | +2 | 89 | +2,2 |
| 2022 | 1923 | +1,14 | 89 |  |
| 2023 | 1945 | +1,13 | 90 | +1,12 |
| 2024 | 1990 | +2,3 | 91 | +1, |
| 2025 | 1967 | -1,15 | 90 | -1 |

*MS-mokinių skaičius*

*KS-klasių skaičius*

1. ***Ugdymo kokybė ir prieinamumas.***

Savivaldybėje sudarytos palankios sąlygos ugdytis pagal formaliojo ugdymo programas: pradinio ugdymo programa vykdoma Visagino „Verdenės“ gimnazijoje, Visagino „Žiburio“ pagrindinėje mokykloje (lietuvių ugdomąja kalba), Visagino Draugystės ir Visagino „Gerosios vilties“ progimnazijose (rusų ugdomąja kalba).

Pagrindinio ugdymo programos I dalis vykdoma Visagino „Verdenės“ gimnazijoje, Visagino „Žiburio“ pagrindinėje mokykloje (lietuvių ugdomąja kalba), Visagino Draugystės ir Visagino „Gerosios vilties“ progimnazijose (rusų ugdomąja kalba). II dalis – Visagino „Verdenės“ gimnazijoje, Visagino „Žiburio“ pagrindinėje mokykloje (lietuvių ugdomąja kalba), Visagino „Atgimimo“ gimnazijoje (rusų ugdomąja kalba).

VšĮ Visagino technologijos ir verslo profesinio mokymo įgyvendinamos šios mokymo programos: pagrindinio ugdymo programa, vidurinio ugdymo programa, pirminio profesinio mokymo, tęstinio profesinio mokymo ir perkvalifikavimo programos, neformalaus švietimo programos.

Specialiųjų poreikių turintiems mokiniams sudaromos sąlygos ir galimybės ugdytis pagal jų poreikius atitinkančias programas arba savivaldybės bendrojo ugdymo mokyklose bendrosios paskirties klasėse, arba specialiosiose lavinamosiose klasėse Visagino „Verdenės“ gimnazijoje (lietuvių ir rusų ugdomosiomis kalbomis). Pastaroji turi daug įdirbio, patirties, specialistų ir pritaikytą infrastruktūrą šiam tikslui.

Suaugusieji turi galimybę įgyti pagrindinį ir/ar vidurinį išsilavinimą Visagino „Atgimimo“ gimnazijoje (lietuvių ir rusų ugdomosiomis kalbomis). Tačiau stebima norinčiųjų mokytis suaugusiųjų klasėse mažėjimo tendencija, nors poreikis suaugusiųjų klasių išlieka. Pažymėtina, kad besimokančių suaugusiųjų klasėse skaičius labai kinta (didėja) per mokslo metus: pagal Mokinių registro duomenis rugsėjo 1 d. jų skaičius gerokai mažesnis nei, pvz., sausio 1 d.

*17 lentelė. Mokinių skaičius pagal suaugusiųjų pagrindinio antrosios dalies ir vidurinio ugdymo programas*

|  |  |  |  |  |  |  |
| --- | --- | --- | --- | --- | --- | --- |
| Klasė | 2016-2017 m. m. | 2017-2018 m. m. | 2018-2019 m. m. | 2019-2020 m. m. | 2020-2021 m. m. | 2021-2022 m. m. |
| I gimn. kl. | 6 | 3 | 0 | 2 | 1 | 1 |
| II gimn. kl. | 3 | 4 | 1 | 3 | 2 + 3 SgL | 2 |
| III gimn. kl. | 10 | 6 | 9 | 3 + 2 SgL | 6 + 3 SgL | 3 |
| IV gimn. kl. | 4 | 10 | 2 | 7 + 4 SgL | 5 + 3 SgL | 7 |
| **Iš viso** | **23** | **23** | **12** | **21** | **23** | **13** |

*SgL – suaugusiųjų klasėse lietuvių mokomąja kalba*

*Duomenų šaltinis: mokinių registras.*

Bent pagrindinį matematikos mokymosi pasiekimų lygį (6–10 balų) pasiekusių mokinių, dalyvavusių pagrindinio ugdymo pasiekimų patikrinimuose, dalies rodiklis 2018 m. viršijo šalies vidurkį (35,4 proc.); 2019 m. – taip pat viršijo (šalies vidurkis 40,1 proc.); 2021 m. – taip pat (šalies vidurkis 62,3 proc.). Tuo tarpu bent pagrindinį lietuvių kalbos ir literatūros mokymosi pasiekimų lygį (6–10 balų) pasiekusių mokinių, dalyvavusių pagrindinio ugdymo pasiekimų patikrinimuose, dalies rodiklis 2018 m. buvo mažesnis už šalies vidurkį (67 proc.); 2019 m. – taip pat žemesnis (šalies vidurkis 64,7 proc.); 2021 m. – taip pat (šalies vidurkis 73proc.).

*7 diagrama.*

*Duomenų šaltinis: duomenų perdavimo sistema KELTAS.*

2021 m. sumažėjo mokinių, lietuvių kalbos ir literatūros pagrindinio ugdymo pasiekimų patikrinimuose gavusių 9–10 balų įvertinimą – 7,55 proc. laikiusiųjų, šalyje – 11,7 proc. (2019 m. atitinkamai 10,7 proc. ir 14,5 proc. laikiusiųjų). Nepatenkinamais pažymiais lietuvių kalbą ir literatūrą išlaikė 14,15 proc. (2019 m. - 8,3 proc. mokinių). Šalies mastu tokių buvo beveik 3 kartus mažiau.

2021 m. Visagine padaugėjo mokinių, kurie iš matematikos pagrindinio ugdymo pasiekimų patikrinimo gavo 9–10 balų įvertinimą – 25,5 proc. (2019 m. 9–10 balų gavusių buvo 11,9 proc.). 2021 m. šalies mastu panašios tendencijos (2021 m. - 17,5 proc., 2019 m. – 10 proc.). Šalyje sumažėjo neigiamus įvertinimus gavusių mokinių dalis (nuo 20,7 proc. 2019 m. iki 19,7 proc. 2021 m.). Mūsų savivaldybėje neigiamus įvertinimus gavusių mokinių padaugėjo: nuo 14,3 proc. 2019 m. iki 18,9 proc. 2021 m.

*8 diagrama. Pagrindinio ugdymo pasiekimų dalykų 9-10 balų gavusių mokinių dalis*

*Duomenų šaltinis: duomenų perdavimo sistema KELTAS.*

Aukščiau nurodyti grafikai ir duomenys demonstruoja, kad pagrindinio ugdymo programoje būtina skirti daugiau dėmesio lietuvių kalbos ir literatūros rezultatams gerinti.

Pagrindinį išsilavinimą 2021 m. įgijo 96,3 proc. mokinių (2017 m. buvo 99,2 proc.). Viena iš pagrindinių mažėjimo priežasčių – specialiųjų poreikių mokinių dalies didėjimas, kita – galimai 2020–2021 m. ištikusios pandemijos pasekmės.

Per pastaruosius trejus metus vidutiniškai 18 proc. abiturientų valstybinius brandos egzaminus išlaiko 86–100 balų (Lietuvoje – 22 proc.), apie 19 proc. abiturientų (iš visų pasirinkusių laikyti bent vieną valstybinį brandos egzaminą)neišlaiko bent vieno iš jų. Daugiausiai neišlaiko lietuvių kalbos ir literatūros valstybinio brandos egzamino (2017 m. šio egzamino neišlaikė 22,4 proc. laikiusiųjų, 2018 m. – 21 proc., 2019 m. – 8,1 proc., 2020 m. - 30 proc., 2021 m. - 11,9 proc.). Šalies mastu šio egzamino neišlaikė 2018, 2019 m. – po 9 proc. laikiusiųjų, 2020 m. – 11 proc., 2021 m. – 8,6 proc. Per 2017–2019 m. laikiusių lietuvių kalbos ir literatūros valstybinį brandos egzaminą išlaikiusiųjų šį egzamino aukštesniuoju lygmeniu dalis tiek savivaldybės, tiek šalies mastu išaugo ~5 kartus (nors mūsų savivaldybės mokyklų rezultatai šiuo atžvilgiu buvo mažesni dukart). 2020 m. šalies mastu tokių buvo apie 10 proc., tačiau nei vienas Visagino gimnazijų kandidatas nepasiekė šio lygio. 2021 m. rezultatai šiek tiek geresni: nemaža aukščiausiu lygmeniu išlaikiusiųjų dalis (nors ir beveik per pusę mažesnė nei respublikos mastu). Padidėjo ir vertinimo vidurkis. Tačiau vis dar nemaža dalis (45 proc.) 2021 m. išlaikė šį egzaminą tik patenkinamuoju lygiu (respublikoje 34,4 proc.).

2019–2021 metais Visagino savivaldybė dalyvavo nacionalinės svarbos švietimo projekte „Lyderių laikas 3“ (LL3), parengtas Pokyčio projektas, Projekto įgyvendinimo eigoje identifikuota pagrindinė problema, kurios sprendimui ir buvo rengiamas Pokyčio projektas – tai valstybinės kalbos mokėjimo ir vartojimo klausimas, kuris neigiamai įtakoja ir mūsų mokinių pasiekimų patikrinimų ir brandos egzaminų rezultatus.

Tris ir daugiau valstybinių brandos egzaminų išlaikiusių abiturientų dalis didėja: 2020 m. 48 proc., 2021 m. – 59,1 proc.

Vidurinį išsilavinimą 2021 m. Visagino savivaldybėje įgijo 100 proc. abiturientų (šis duomuo, palyginus su 2017 m., nepakito). Tai parodo didelį tiek mokinių, tiek mokytojų, tiek tėvų atsakingumą mokiniams ruošiantis brandos egzaminams, nepaisant dėl ekstremalios situacijos iškilusių iššūkių, egzaminų laikymo sąlygų.

Vertinant brandos egzaminų rezultatus (lietuvių kalbos ir literatūros, istorijos, informacinių technologijų) stebima rezultatų gerėjimo tendencija. Kitų šiek tiek blogesni nei 2017 m. (galimai, dėl pandemijos/ekstremalios situacijos pasekmių).

Taip pat pažymėtina, kad lyginant su 2020 m. lietuvių kalbos ir literatūros, matematikos, informacinių technologijų, istorijos egzaminų rezultatai pagerėjo.

*9 diagrama.*

Kaip jau buvo minėta, išsamiau mokinių pasiekimų analizės rezultatai pristatomi <https://visaginas.lt/svietimas/bendrasis-ugdymas/284>.

Mokiniai, geriau išlaikydami valstybinius brandos egzaminus, gali sėkmingiau konkuruoti su kitų savivaldybių mokiniais stodami į aukštąsias mokyklas.

Per 2017–2021 m. abiturientų, siekiančių aukštojo išsilavinimo, dalis didėjo (2017 m. – 68 proc., 2021 m. – 71,2 proc.). Taip pat pažymėtina, kad 2021 m. pasirinkusiųjų studijas užsienyje dalis buvo mažiausia per pastaruosius 5 metus.

Visagino savivaldybė ne tik vykdo nuolatinę mokinių pasiekimų stebėseną, bet ir taiko įvairias motyvavimo priemones. Viena iš jų – septynerius metus (nuo 2015 m.) savivaldybėje gyvuojanti tradicija pagerbti svariausių laimėjimų akademinių mokslų, sporto, kūrybos, meno, profesinio ugdymo srityse pasiekusių mokinių dešimtuką.

Žurnalo „Reitingai“ duomenimis, kiekvienais metais mūsų savivaldybės teritorijoje veikiančios mokyklos atsiduria tarp sėkmingiausių Lietuvos mokyklų, kurios geriausiai paruošia mokinius tam tikram egzaminui, olimpiadoms, sustiprina dalykines ir bendrąsias kompetencijas.

Visos savivaldybės mokyklos, siekdamos didinti mokymo(si) prieinamumą, dalyvauja įvairiuose projektuose/programose, orientuotose į pastatų pritaikymą, edukacinių erdvių modernizavimą, inovacijų/šiuolaikinių mokymo technologijų diegimą: įsigyjamos ir ugdymo organizavime naudojamos interaktyvios/skaitmenizuotos mokymo(si) priemonės, kuriamos modernios ugdymo(si) erdvės, steigiami gamtamoksliai kabinetai/laboratorijos, įgyjamos ir naudojamos su STEAM susijusios priemonės ir aplinkos. Suprantama, kad technologijų kaita vyksta itin sparčiai, todėl jų atnaujinimas turėtų išlikti vienu iš pagrindinių prioritetų siekiant, kad ugdymas mokyklose ženkliai neatsiliktų nuo šiandienos poreikių ir lūkesčių.

1. ***Pastatų ir patalpų atnaujinimas ir naudojimas švietimo reikmėms.***

Visagino savivaldybės ugdymo įstaigų pastatų infrastruktūros fizinės būklės gerinimo priemonės yra numatytos Visagino savivaldybės strateginiuose dokumentuose.

Ataskaitiniu laikotarpiu įgyvendinant projektą „Visagino savivaldybės viešųjų pastatų energijos efektyvumo didinimas (IV etapas)“ 2017 m. baigti „Gerosios vilties“ progimnazijos ir Draugystės progimnazijos pastatų šiltinimo darbai, atliktas „Verdenės“ gimnazijos patalpų remontas, Draugystės progimnazijos remontas (4-ojo bloko 2 aukšto tualetų, dušų ir persirengimo kabinetų remontas), „Gerosios vilties“ progimnazijos remonto darbai: pradinių klasių mokinių tualetų remontas, „Atgimimo“ gimnazijos remonto darbai: lauko laiptų ir aikštelių aplink pastatą remonto darbai, „Žiburio“ pagrindinės mokyklos koridorių paprastasis remontas ir kt. darbai. Įgyvendinant priemonę „Renovuoti sporto ir laisvalaikio aikšteles“ 2018–2020 m. atnaujintas Visagino „Verdenės“ gimnazijos sporto aikštynas; vyko projekto „Visagino „Verdenės“ gimnazijos, esančios Taikos pr. 21, Visagine, pagrindinio pastato modernizavimas“ įgyvendinimas.

Savivaldybės mokyklose daugėjant specialiųjų ugdymosi poreikių turinčių vaikų ir siekiant visiems ugdytis įtraukiuoju būdu, itin svarbus yra ugdymo įstaigų infrastruktūros, erdvių pritaikymas įvairių ugdymosi poreikių turintiems vaikams. „Atgimimo“ gimnazijoje 2019 m. savivaldybės biudžeto lėšomis įrengtas pandusas neįgaliems mokiniams, „Verdenės“ gimnazijoje 2018 m. įrengtas relaksinis kambarys, 2020 metais sukurtos trys švietimo pagalbos specialistų erdvės (logopedo, psichologo ir specialiojo pedagogo), Draugystės progimnazijoje 2019 m. prie pagrindinio įėjimo įrengtas pandusas, „Gerosios vilties“ progimnazijoje 2018 metais pritaikytas tualetas, įrengtas įvažiavimas neįgaliesiems, „Žiburio“ pagrindinėje mokykloje įrengtas įvažiavimas neįgaliesiems.

Savivaldybės mokyklose nuolat vyksta laboratorijų atnaujinimas ir modernizavimas: „Atgimimo“ gimnazijoje 2017 m. įsigytas teleskopas fizikos kabinetui, „Verdenės“ gimnazijoje 2016–2018 m. įrengta gamtamokslinė laboratorija, 2019 m. suremontuota gamtamokslinė klasė (IV a.), Draugystės progimnazijoje 2018 m. buvo įrengta pradinių klasių gamtos mokslų laboratorija, „Gerosios vilties“ progimnazija 2018-2021 m. gavo gamtamokslinio kabineto įrangą pradinių ir 5-8 klasių mokiniams.

Modernizuotos ugdymo aplinkos bendrojo ugdymo mokyklose. „Atgimimo“ gimnazijoje 2019 m. įrengtas jaunojo pasieniečio būrelio kabinetas, 2020 m. visuose kabinetuose įrengtos vaizdo kameros, kompiuteriai, sudarytos sąlygos visiems mokytojams dirbti nuotoliniu būdu, 2020 m. įsigyta skaitmeninė mokymo priemonė „MozaBook“ platforma, 2020 m. pagal projektą „Saugios elektroninės erdvės vaikams kūrimas“ įrengtos 6 interneto belaidžio ryšio zonos. „Verdenės“ gimnazijoje 2020 m. įrengtos dvi lauko klasės. 2021 m. įrengtas sporto aikštynas. Draugystės progimnazijoje 2016 m. įrengta interaktyvių kubų klasė kalbų mokymuisi, 2017 m. įsigytos 6 interaktyvios lentos, 3 robotai, 2 bevieliai mikrofonai. „Gerosios vilties“ progimnazijoje 2018 m. įsigytos 7 interaktyvios lentos, 2 robotai, 3D spausdintuvas, įrengtos interaktyvios grindys. 2019 m. - konstruktorius LEGO, 2020 m. - 18 interaktyvių lentų, edukacinės bitutės  BLUE-BOT- 2 komplektai. „Žiburio“ pagrindinėje mokykloje 2018 m. įrengta kompiuterinė klasė pradinių klasių mokiniams, kabinetuose yra išmanieji ekranai, interaktyvios lentos, skaitmenizuotas ugdymo turinys, galima individualizuoti, personalizuoti įvairias užduotis mokiniams. Mokyklose įdiegtos judesio kameros, numatant hibridinio mokymo galimybes.

2021 m. įgyvendinant Nacionalinės švietimo agentūros ir UAB „Biznio mašinų kompanija“ sutartį, Visagino bendrojo ugdymo mokykloms paskirstyta 13 vnt. įrangos, skirtos hibridiniam – nuotoliniam ugdymui. Įranga paskirstyta proporcingai įstaigose besimokančių mokinių skaičiui.

1. ***Vadovų ir pedagogų kokybinė sudėtis.***

Švietimo sistemos gebėjimą padėti mokiniams pasirengti ateityje gyventi prisitaikant prie sparčios socialinės, ekonominės ir kultūrinės kaitos lemia vadovų, mokytojų, švietimo pagalbos specialistų kompetencija ir kvalifikacijos tobulinimas.

Savivaldybės mokyklų vadovų, jų pavaduotojų ugdymui turimas išsilavinimas ir kvalifikacija atitinka Švietimo įstatyme bei švietimo, mokslo ir sporto ministro nustatytus reikalavimus.

Remiantis pedagogų registro 2016 m. spalio 1 d. duomenimis, 2016–2017 m. penkiose bendrojo ugdymo mokyklose dirbo 14 vadovų, iš jų 5 direktoriai (2 atestuoti II vadybinei kategorijai, 3 – III vadybinei kategorijai, neatestuotų nebuvo), 9 pavaduotojai ugdymui (4 atestuoti II vadybinei kategorijai, 3 – III vadybinei kategorijai, 2 – neatestuoti). 1 vadovas įgijęs vadybos eksperto švietimo konsultanto kompetencijas. Lietuvos Respublikos švietimo, mokslo ir sporto ministro 2005 m. liepos 21 d. įsakymu Nr. ISAK-1521 patvirtinti valstybinių (išskyrus aukštąsias mokyklas) ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų atestacijos nuostatai negalioja nuo 2018 m. vasario 20 d., nuo tada pereita prie kitos kompetencijų vertinimo sistemos formuojant metines užduotis.

Remiantis pedagogų registro 2021 m. spalio 1 d. duomenimis 2021–2022 m. m. penkiose bendrojo ugdymo mokyklose dirba 14 vadovų, iš jų 5 direktoriai ir 9 pavaduotojai ugdymui. Šiuo metu visose bendrojo ugdymo mokyklose dirba konkurso tvarka atrinkti ir paskirti vadovai.

Remiantis pedagogų registro 2021 m. spalio 1 d. duomenimis 2021–2022 m. m. 5 bendrojo ugdymo mokyklose dirba direktoriai, patenkantys į šias amžiaus skales: vienas – 60-64 m. amžiaus, du – 55-59 m., vienas – 50-54 m., vienas – 45-49 metų.

Remiantis pedagogų registro 2021 m. spalio 1 d. duomenimis 2021–2022 m. m. 5 bendrojo ugdymo mokyklose dirba direktorių pavaduotojai ugdymui, patenkantys į šias amžiaus skales: du – 60-64 m. amžiaus (iš jų vienas nuo 2021 m. gruodžio 3 d. jau nebedirba), du – 55-59 m., du – 50-54 m., du – 45-49 metų ir vienas – 40-44 m.

Galima daryti prielaidą, kad 2026 m. galimai vienas direktorius ir vienas pavaduotojas gali išeiti į senatvės pensiją.

*18 lentelė. Mokyklų mokytojų, mokančių 1-4 klasių, 5-12 ir gimnazijų I-IV klasių mokinius ir dėstančių atskirus dalykus, skaičiaus kaita*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Mokyklos pavadinimas | 2016-10-01 | | 2017-10-01 | | 2018-10-01 | | 2019-10-01 | | 2020-10-01 | | 2021-10-01 | |
| P | NP | P | NP | P | NP | P | NP | P | NP | P | NP |
| „Atgimimo“ gimnazija | 44 | 1 | 42 | 0 | 40 | 0 | 35 | 1 | 33 | 1 | 32 | 1 |
| Draugystės progimnazija | 42 | 2 | 40 | 4 | 39 | 3 | 41 | 1 | 41 | 2 | 42 | 1 |
| „Gerosios vilties“ progimnazija | 49 | 2 | 47 | 1 | 43 | 3 | 43 | 2 | 45 | 3 | 44 | 2 |
| „Verdenės“ gimnazija | 41 | 1 | 41 | 2 | 39 | 4 | 43 | 3 | 43 | 3 | 43 | 4 |
| „Žiburio“ pagrindinė mokykla | 19 | 7 | 22 | 5 | 20 | 4 | 16 | 9 | 19 | 7 | 21 | 7 |
| Iš viso P ir NP: | 195 | 13 | 192 | 12 | 181 | 14 | 178 | 16 | 181 | 16 | 182 | 15 |
| Iš viso: | 208 | | 204 | | 195 | | 194 | | 197 | | 197 | |

*Šaltinis: Pedagogų registras*

*P - pagrindinė darbovietė*

*NP - nepagrindinė darbovietė*

Remiantis pedagogų registro 2016 m. spalio 1 d. duomenimis 2016–2017 m. 5 bendrojo ugdymo mokyklose mokė 1–4 klasių, 5–12 ir gimnazijų I–IV klasių mokinius ir dėstė atskirus dalykus 208 mokytojai, iš jų 13 nepagrindinėje darbovietėje, o tai sudarė 6 proc. visų mokytojų skaičiaus.

Remiantis pedagogų registro 2021 m. spalio 1 d. duomenimis 2021–2022 m. 5 bendrojo ugdymo įstaigose mokė 1–4 klasių, 5–12 ir gimnazijų I–IV klasių mokinius ir dėstė atskirus dalykus 197 mokytojai, iš jų 15 nepagrindinėje darbovietėje, o tai sudarė 7,7 proc. visų mokytojų skaičiaus. Nepagrindinėse pareigose dirba technologijų („Atgimimo“ gimnazija), kitų dalykų (Draugystės progimnazija), vokiečių kalbos ir dailės („Gerosios vilties“ progimnazija), muzikos, fizikos, dailės, kitų dalykų („Verdenės“ gimnazija), vokiečių kalbos, rusų kalbos, istorijos, geografijos, fizikos, chemijos, tikybos („Žiburio“ pagrindinė mokykla) mokytojai**.**

Per penkerius metus bendrojo ugdymo mokyklose sumažėjo 14 (6,7 proc.) mokytojų, kurie moko 1–4 klasių, 5–12 ir gimnazijų I–IV klasių mokinius ir moko atskirų dalykų.

*19 lentelė. Mokytojų darbo krūvių pasiskirstymas 2021 m. (pagrindinėje darbovietėje)*

|  |  |  |  |  |  |
| --- | --- | --- | --- | --- | --- |
| Darbo krūvis (etatas) | Mokytojų skaičius (darbuotojų) | | | | |
| „Verdenės“ gimnazija | „Atgimimo“ gimnazija | „Žiburio“ pagrindinė mokykla | Draugystės progimnazija | „Gerosios vilties“ progimnazija |
| iki 0,5 | 8 | 10 | 6 | 8 | 4 |
| nuo 0,51 iki 0,75 | 7 | 8 | 5 | 11 | 9 |
| nuo 0,76 iki 1 | 7 | 7 | 2 | 13 | 14 |
| virš 1 | 24 | 11 | 14 | 13 | 24 |
| Iš viso: | 46 | 36 | 27 | 45 | 51 |

*Šaltinis. Savivaldybės administracijos Finansų ir biudžeto skyriaus duomenys.*

Mokytojų darbo krūvių (pagrindiniame darbe) duomenys rodo, kad 63 proc. mokytojų dirba ≥0,76 etato, o net 42 proc. dirba didesniu nei 1 etato krūviu, tačiau vis dar 37 proc. mokytojų pagrindiniame darbe turi ≤0,75 etato, o apie 17 proc. teturi vos pusę etato ar mažesnį darbo krūvį.

*10 diagrama. Vienam mokytojui tenkančių mokinių skaičiaus kaita*

*Šaltinis: Mokinių ir pedagogų registrai*

Nežymiai išaugo vienam mokytojui tenkančių mokinių skaičius – nuo 8,9 2016-2017 m. m. iki 9,6 2021-2022 m. m. (ŠVIS ir leidinio „Lietuva. Švietimas šalyje ir regionuose. 2021. Nuotolinis mokymas(is)“ duomenimis 2020 m. Lietuvos vidurkis – 9,6 mokinių, tenkančių vienai mokytojo pareigybei).

Prognozuojama, kad didėjant mokinių skaičiui Savivaldybėje, 2026 m. penkiose bendrojo ugdymo įstaigose mokytojų skaičius vidutiniškai gali padidėti 10 proc.

Remiantis pedagogų registro 2016 m. rugsėjo 1 d. duomenimis 2016-2017 m. penkiose bendrojo ugdymo įstaigose dirbo 13 švietimo pagalbos specialistų (ne etatų), iš jų 2 logopedai, 4 specialieji pedagogai, 2 psichologai (turėdami po dalį etato, dirba keliose mokyklose) ir 5 socialiniai pedagogai.

Remiantis pedagogų registro 2021 m. spalio 1 d. duomenimis 2021-2022 m. 5 bendrojo ugdymo įstaigose dirba 12 švietimo pagalbos specialistų (ne etatų), iš jų 2 logopedai, 3 specialieji pedagogai, 3 psichologai ir 4 socialiniai pedagogai.

Prognozuojama, kad didėjant specialiųjų ugdymosi poreikių turinčių vaikų skaičiui savivaldybėje, įvedant įtraukųjį ugdymą, 2026 m. penkiose bendrojo ugdymo įstaigose švietimo pagalbos specialistų poreikis gali išaugti 3 kartus.

*20 lentelė. Mokyklų mokytojų ir pagalbos mokiniui specialistų (išskyrus psichologus), įgijusių aukštas (metodininko ir eksperto) kvalifikacines kategorijas, skaičiaus ir jį atitinkančios dalies (proc.) kaita*

|  |  |  |  |  |  |  |
| --- | --- | --- | --- | --- | --- | --- |
| Mokyklos pavadinimas | 2016-10-01 | 2017-10-01 | 2018-10-01 | 2019-10-01 | 2020-10-01 | 2021-10-01 |
| „Atgimimo“ gimnazija | 31 (66%) | 30 (67%) | 29 (67%) | 26 (68%) | 24 (67%) | 22  (65%) |
| Draugystės progimnazija | 38  (83%) | 40 (85%) | 35 (80%) | 35 (74%) | 34  (74%) | 34 (72%) |
| „Gerosios vilties“ progimnazija | 36  (68%) | 32  (59%) | 29 (57%) | 30 (58%) | 28 (55%) | 31 (61%) |
| „Verdenės“ gimnazija | 33 (70%) | 33 (72%) | 34 (76%) | 36  (75%) | 35 (73%) | 33 (72%) |
| „Žiburio“ pagrindinė mokykla | 14 (58%) | 11 (44%) | 11 (42%) | 11 (41%) | 9 (32%) | 12 (52%) |

*Šaltinis: Pedagogų registras*

*11 diagrama. Bendro mokyklų mokytojų ir pagalbos mokiniui specialistų (išskyrus psichologus), įgijusių aukštas (metodininko ir eksperto) kvalifikacines kategorijas, skaičiaus ir jį atitinkančios dalies (proc.) kaita*

*Šaltinis: Pedagogų registras*

Didžiausią atestuotų mokytojų dalį sudaro mokytojai metodininkai. 2016-2017, 2017-2018, 2018-2019 m. m., 2021-2022 m. m. Visagino savivaldybės bendrojo ugdymo mokyklose dirbo 5 mokytojai, turintys eksperto kvalifikacinę kategoriją, o 2019-2020 m. m. ir 2021-2022 m. m. – 4. Per 2016-2021 m. Visagino bendrojo ugdymo mokyklose aukštas kvalifikacines kategorijas įgijusių mokytojų dalis sumažėjo nuo 70,0 iki 65,7 proc. Tam įtakos turėjo ir spartus mokinių skaičiaus mažėjimas, mokytojų amžiaus didėjimas – aukštą kvalifikacinę kategoriją turintys mokytojai išeina į senatvės pensiją, o vietoje jų į mokyklas ateina jaunesni kolegos, turintys žemesnę kvalifikacinę kategoriją.

Nors Savivaldybė išsiskiria šalyje didele aukštas kvalifikacines kategorijas turinčių mokytojų dalimi (Leidinio „Lietuva. Švietimas šalyje ir regionuose. 2021. Nuotolinis mokymas(is)“ duomenimis 2020 m. Lietuvos vidurkis – 44,1 proc.), tačiau vis dar išlieka pedagogų valstybinės kalbos mokėjimo ir vartojimo teisės aktų nustatyta tvarka ir lygiu problema.

*12 diagrama. Pedagoginių darbuotojų, dirbančių vienoje darbovietėje, amžius 2016 m. spalio 1 d. duomenimis.*

*Šaltinis: Pedagogų registras*

*13 diagrama. Pedagoginių darbuotojų, dirbančių vienoje darbovietėje, amžius 2021 m. spalio 1 d. duomenimis.*

*Šaltinis: Pedagogų registras*

*21 lentelė. Bendro mokyklų pedagoginių darbuotojų amžiaus kaita kiekvienų metų spalio 1 d. duomenimis*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Metai | ≤ 25 | 25-29 | 30-34 | 35-39 | 40-44 | 45-49 | 50-54 | 55-59 | 60-64 | ≥ 65 | Iš viso |
| 2016 | 2 | 2 | 4 | 7 | 28 | 52 | 29 | 52 | 24 | 3 | 203 |
| 2020 | 1 | 2 | 6 | 5 | 9 | 37 | 42 | 33 | 47 | 5 | 187 |
| 2021 | 1 | 2 | 5 | 6 | 9 | 25 | 49 | 33 | 48 | 9 | 187 |

*Šaltinis: Pedagogų registras*

*14 diagrama. Bendro mokyklų pedagoginių darbuotojų amžiaus kaita kiekvienų metų spalio 1 d. duomenimis.*

*Šaltinis: Pedagogų registras*

Lentelėse ir diagramose pateikti duomenys rodo, kad pedagoginių darbuotojų amžiaus didėjimas Visagino savivaldybės bendrojo ugdymo mokyklose yra akivaizdus. Didėja 60 ir vyresnių pedagogų dalis: 2021 m. dvigubai negu 2016 m. padaugėjo 60-64 m. amžiaus ir trigubai padaugėjo vyresnių negu 65 metų amžiaus. 2020 m. spalio 1 d. duomenimis 65 ir vyresnių pedagogų dalis sudarė 2,7 proc. (ŠVIS duomenimis 2020 m. Lietuvos vidurkis – 4,1), 60-64 m. amžiaus – 25,1 proc. (ŠVIS duomenimis 2020 m. Lietuvos vidurkis – 16,4).

Galime pastebėti, kad beveik dvigubai sumažėjo 55-59 m., bet beveik dvigubai padidėjo 50-54, o 40-49 m. amžiaus pedagogų ženkliai sumažėjo.

Iš mokyklų pateiktų duomenų 2021-2022 m. dirba 13 pensinio amžiaus pedagogų: 4 – pradinių klasių, 1 – lietuvių kalbos, 1 – rusų kalbos, 1 – anglų kalbos, 1 – vokiečių kalbos, 2 – fizikos, 1 – matematikos, 1 – geografijos, 1 – technologijų.

Iki 2026 m. rugsėjo 1 d. be šiuo metu dirbančių pensinio amžiaus tokio amžiaus sulauks dar 40 mokytojų ir 1 pagalbos mokiniui specialistas: 7 – pradinių klasių, 4 – lietuvių kalbos, 2 – rusų kalbos, 4 – anglų kalbos, 3 – vokiečių kalbos, 6 – matematikos, 1 – informacinių technologijų, 2 – biologijos, 1 – istorijos, 2 – geografijos, 2 – technologijų, 3 – kūno kultūros, 1 – tikybos, 1 – etikos, 1 – muzikos mokytojai ir 1 – specialusis pedagogas, logopedas.

Darytina išvada, kad Savivaldybės bendrojo ugdymo mokykloms kiekvienais metais iškils vis didesnė grėsmė dėl pedagogų trūkumo. Todėl, esant tokiai situacijai, mokykloms būtina dalyvauti nacionaliniu mastu inicijuojamuose projektuose (pvz., „Renkuosi mokyti“) ir naudotis kitomis šalies lygmeniu teikiamomis galimybėmis: Lietuvos Respublikos švietimo, mokslo ir sporto ministro 2022 m. kovo 2 d. įsakymas Nr. V-341 „Dėl Lietuvos Respublikos 2022 metų valstybės biudžeto lėšų, skirtų išlaidoms, susijusioms su valstybinių ir savivaldybių mokyklų mokytojų, dirbančių pagal ikimokyklinio, priešmokyklinio, bendrojo ugdymo ir profesinio mokymo programas, personalo optimizavimu ir atnaujinimu, apmokėti, paskirstymo tvarkos aprašo patvirtinimo“, taip pat rengiama Visagino savivaldybės trūkstamų pedagoginių darbuotojų pritraukimo į Visagino savivaldybės švietimo įstaigas programa ir kt. Reikia skatinti pedagogus įgyti papildomo(ų) dalyko(ų) kvalifikaciją, ieškoti galimybių ir būdų prisikviesti jaunus specialistus, kuriems vadovaujantis Visagino savivaldybės administracijos direktoriaus 2021 m. vasario 26 d. įsakymu Nr. ĮV-E-130 „Dėl Aukštos profesinės kvalifikacijos specialistų pritraukimo (skatinimo) dirbti Visagino savivaldybės teritorijoje finansinės paramos skyrimo tvarkos aprašo patvirtinimo“ gali būti skiriama finansinė parama.

Vadovaujantis Lietuvos Respublikos švietimo, mokslo ir sporto ministro 2020 m. kovo 3 d. įsakymu Nr. V-317 patvirtintu Lietuvos Respublikos valstybės biudžeto lėšų, skirtų išlaidoms, susijusioms su valstybinių ir savivaldybių mokyklų mokytojų, dirbančių pagal ikimokyklinio, priešmokyklinio, bendrojo ugdymo ir profesinio mokymo programas, skaičiaus optimizavimu, apmokėti, paskirstymo tvarkos aprašu, 2020 m. ir 2021 m. buvo po tris Visagino mokytojus, su kuriais buvo nutraukta darbo sutartis šios programos sąlygomis.

1. ***Mokyklų atitiktis bendriesiems ir specialiesiems kriterijams.***

Lietuvos Respublikos Vyriausybės nutarimu Nr. 768 patvirtintos Mokyklų, vykdančių formaliojo švietimo programas, tinklo kūrimo taisyklės (aktuali redakcija) nustato bendruosius ir specialiuosius mokyklų kriterijus. Visos Visagino savivaldybės bendrojo ugdymo mokyklos atitinka visus joms aktualius bendruosius ir specialiuosius kriterijus.

Švietimo, mokslo ir sporto ministro 2022 m. kovo 2 d. įsakymu Nr. V-342 buvo patvirtintas Lietuvos Respublikos 2022 metų valstybės biudžeto lėšų, skirtų savivaldybių bendrojo ugdymo mokyklų tinklo stiprinimo iniciatyvoms skatinti, paskirstymo tvarkos aprašas (toliau – Aprašas), kuriame numatyta, kad 20 proc. einamiesiems metams numatytų valstybės biudžeto lėšų savivaldybėms paskirstoma, atsižvelgiant į mokyklų klasių komplektus, kurie atitinka nustatytus kriterijus. Kaip jau buvo minėta anksčiau, Visagino savivaldybės bendrojo ugdymo mokyklose 2012–2015 metais įvykdytos mokyklų tinklo pertvarkos dėka vis dar sklandžiai veikianti mokyklų sistema leidžia formuoti tinkamus klasių komplektus, todėl šių tikslinių lėšų dalis pasieks ir Visagino savivaldybės mokyklas bei bus panaudotos tinklo stiprinimo iniciatyvoms skatinti.

1. ***Esamo mokyklų tinklo privalumai ir trūkumai.***

|  |
| --- |
| **Privalumai** |
| Dabartinis savivaldybės bendrojo ugdymo mokyklų tinklas – darniai veikianti, nuolat atsinaujinanti, švietimo programų įvairovę, jų prieinamumą užtikrinančių ir atsakomybę už švietimo kokybę besidalijančių mokyklų sistema. Geras švietimo paslaugų prieinamumas (nuo ikimokyklinio iki profesinio rengimo bei neformalaus švietimo).  Ikimokyklinis ugdymas teikiamas pakankamai didelei vaikų daliai, kas įtakoja gerą vaikų parengimą mokymuisi bendrojo ugdymo mokyklose. Rusų ugdomąja kalba ikimokyklinio ugdymo įstaigose padidintas ugdymo lietuvių kalba valandų skaičius, kas taip pat padeda vaikams geriau pasirengti mokymuisi bendrojo ugdymo mokykloje.  Savivaldybės mokiniams sudarytos puikios sąlygos užimtumui neformaliojo švietimo įstaigose, kuriose sudarytos išskirtinės galimybės iš(si)ugdyti bendrąsias ir dalykines kompetencijas, prisidedančias prie mokinių formaliojo ugdymo bei tolimesnės profesinės karjeros sėkmės; neformaliojo švietimo sistema savivaldybėje pasižymi programų įvairove, aktualumu, prieinamumu, individualių poreikių atliepimu.  Pakankamai optimaliai komplektuojamos klasės. Pradinio ir pagrindinio ugdymo programose pastebima vidutinio (12-20) klasių dalies mažėjimo tendencija ir didžiausio (21 ir daugiau) dydžio klasių dalies didėjimo tendencija. Savivaldybės mokyklose nėra jungtinių klasių komplektų (išskyrus lavinamąsias ir suaugusiųjų klases).  Didėja pagrindinio ugdymo pasiekimų patikrinimo metu bent pagrindinį matematikos mokymosi pasiekimų lygį pasiekusių mokinių dalis, ir ji didesnė nei šalies vidurkis; didėja gavusiųjų 9–10 balų įvertinimą.  Pakankamai geri istorijos, informacinių technologijų, matematikos valstybinių brandos egzaminų bendri rezultatai.  Gerėja Savivaldybės standartizuotas apibendrintas VBE rodiklis.  Auga švietimo pagalbos specialistų etatų dydžiai.  Aukšta pedagogų kvalifikacija (kategorijos), didelis pedagoginis stažas.  Nuotolinis mokymas paskatino spartesnį ugdymo proceso skaitmenizavimą.  Valstybės investicijų programos, Europos Sąjungos paramos, valstybės tikslinės dotacijos ir Savivaldybės lėšų pagalba atnaujinti mokyklų pastatai, iš dalies – patalpos, sukurtos naujos modernios ir patrauklios mokymo(si) aplinkos, įrengtos gamtamokslinės laboratorijos, mokyklų materialinė bazė praturtinta šiuolaikinėmis mokymosi / techninėmis priemonėmis.  Didėja vienam mokytojui tenkančių mokinių skaičius.  Mokyklų vadovai aukštos kvalifikacijos.  Užtikrintas visų mokinių, gyvenančių toliau kaip 3 km nuo mokyklos, pavėžėjimas iš namų į mokyklą ir iš mokyklos į namus.  Veikia Visagino švietimo pagalbos tarnyba, vykdanti pedagogų kvalifikacijos tobulinimą, teikianti specialiąją pedagoginę bei psichologinę pagalbą, koordinuojanti mokytojų metodinę veiklą bei organizuojanti mokinių dalykines olimpiadas ir konkursus. |
| **Trūkumai** |
| Socialinis ir ekonominis Savivaldybės kontekstas ne itin palankus siekti aukštos ugdymo kokybės.  Iš priešmokyklinio ugdymo rusų ugdomąja kalba pereinant į pradinį ugdymą vaikų komunikavimo valstybine kalba kompetencijos lygis (kaip tai apibrėžta Priešmokyklinio ugdymo bendrosios programos, patvirtintos Švietimo, mokslo ir sporto ministro ugdymo gairėse ir pasiekimų aprašuose) dažnu atveju nepakankamas, kas sudaro kliūtis ugdant pagal pradinio ugdymo programą ir byloja apie nepakankamą priešmokyklinio ugdymo pedagogų valstybinės kalbos mokėjimą.  Nemaža dalis Savivaldybės bendrojo ugdymo mokyklų mokinių po 8 ir 10 (II gimn. kl.) klasių neateina į Savivaldybės bendrojo ugdymo mokyklų atitinkamai į 9 (I gimn. kl.) ir III gimn. kl., t. y. nepakankamai papildo gimnazijų klases. Didžiąja dalimi tai vyksta dėl VTVPM centre esančios alternatyvos toliau tęsti mokymąsi pagal atitinkamas programas.  Dėl iš dalies neįgyvendinto 2012-2015 m. mokyklų tinklo pertvarkos plano vis dar dubliuojasi ugdymas lietuvių mokomąja kalba 9-10 (I-II gimn.) klasėse, kas labiau išskaido mokinių srautus, turi neigiamos įtakos mokinių ugdymosi bei pasirinkimų pagal vidurinio ugdymo programos ugdymo planą galimybėms.  Mažėja pagrindinio ugdymo pasiekimų patikrinimo metu bent pagrindinį lietuvių kalbos ir literatūros mokymosi pasiekimų lygį pasiekusių mokinių dalis, ir ji mažesnė nei šalies vidurkis; mažėja gavusių 9–10 balų įvertinimą.  Valstybinio lietuvių kalbos ir literatūros egzamino neišlaikiusiųjų dalis, išlaikiusiųjų tik patenkinamuoju lygmeniu dalis yra didesnė nei šalies rodikliai.  Užsienio kalbų (anglų, rusų) VBE prastėjimo tendencija.  Blogėjantis savivaldybės standartizuotas visų VBE įvertinimų vidurkis.  Komunikavimo lietuvių kalba (tiek mokinių, tiek pedagogų) lygis vis dar nesudaro mokiniams lygių galimybių socializuotis ir integruotis, neužtikrina aukštos ugdymo(si) kokybės, neprisideda prie mokymosi sąlygų ir pasiekimų atotrūkio nuo kitų savivaldybių ir tarp skirtingų Visagino savivaldybės mokyklų mažinimo. Mokinių lietuvių kalbos ir literatūros pasiekimų rezultatai vis dar neatitinka šalies vidurkių.  Švietimo pagalbos specialistų mokyklose ir VŠPT trūkumas, naujų specialistų pritraukti sudėtinga, nes jų trūksta visoje šalyje, be to, sunku motyvuoti atvykti dėl dalies pareigybės dydžio. Savivaldybės švietimo įstaigų tinkle nėra tokių švietimo pagalbos specialistų kaip tiflopedagogas, surdopedagogas, gestų kalbos vertėjas.  Nepakankamas pasirengimas įtraukaus ugdymo įvedimui nuo 2024 m.: specialiųjų mokymo priemonių ir ugdymo procesui skirtų techninės pagalbos priemonių stoka, švietimo pagalbos specialistų stygius, mokytojų menkas pasirengimas dirbti įtraukiosiose klasėse (t. y. bendrosios paskirties klasėse, kur integruotai ugdosi įvairių ugdymosi poreikių (taip pat vidutinių, didelių ir labai didelių) turintys vaikai). Mokyklų infrastruktūros, informacinių, ugdomųjų ir kt. aplinkų nepakankamas pritaikymas šiam tikslui.  Nepakankamas ir nesistemingas dėmesys išskirtinių gabumų turinčių mokinių ugdymui: pradedant nuo identifikavimo ir atitinkančių jų gebėjimus ir galias mokymo(si) sąlygų sudarymo iki kryptingo profesinio orientavimo ir ankstyvojo karjeros pasirinkimo. Kol kas šį trūkumą, tačiau tik iš dalies amortizuoja stiprus neformaliojo švietimo įstaigų tinklas.  Mokytojų ir vadovų stygius ir jų darbo kokybės kritimo grėsmė dėl amžiaus didėjimo, dėl nemažos dalies keliose įstaigose dirbančiųjų, dėl daugumos mokytojų vis dar siauros dalykinės specializacijos, dėl nepakankamo valstybinės kalbos mokėjimo ir vartojimo.  Jaunų pedagogų trūkumas.  Mažėjantis vaikų gimstamumas savivaldybėje.  Didėjantis mokinių, dėl įgimtų ar įgytų sutrikimų, nepalankių aplinkos veiksnių turinčių specialiųjų mokymosi poreikių, skaičius.  Nepakankama specialiųjų poreikių mokinių integracija.  „Nusilpusi“ (etatai, kompetencijos, vadyba, iniciatyvos) švietimo pagalbos įstaiga neatitinka švietimo bendruomenės poreikių ir lūkesčių.  Dėl įvairių priežasčių ir aplinkybių švietimo bendruomenė išgyvena „pervargimo“ sindromą.  Vangiai vyksta pokyčiai ugdyme, pasigendama drąsesnių inovacijų, intensyvesnės kokybinės kaitos.  Pedagogų kvalifikacinės kategorijos ir stažas nekoreliuoja su ugdymo kokybe ir mokinių pasiekimų rodikliais.  Ypač trūksta pedagogų – entuziastų, veikiančių savivaldybės mastu.  Mokyklos pakankamai sparčiai aprūpinamos IT įranga, tačiau ne taip sparčiai vyksta kompetencijų su ja dirbti augimas, dažnai turimos įrangos galimybės išnaudojamos ugdymo procese tik nedidele dalimi.  Mokyklos daug laiko išteklių turi skirti popierizmui ir tiesiogiai su ugdymu nesusijusioms funkcijoms vykdyti (viešieji pirkimai, pastatų techninė priežiūra ir pan.), kas galėtų būti organizuota centralizuotai per savivaldybės administraciją.  Didelė suaugusiųjų klasių mokinių skaičiaus kaita mokslo metų eigoje, sudėtingas administravimas. |

**IV SKYRIUS**

**MOKYKLŲ TINKLO PERTVARKOS STRATEGINIS TIKSLAS IR UŽDAVINIAI**

Plano strateginis tikslas – tikslingai ir pagrįstai naudojant švietimui skirtas lėšas bei kryptingai tobulinant darbuotojų kompetencijas, kiekvienam besimokančiajam sukurti lygiavertes ir šiuolaikiškas kokybiško ugdymo(si) sąlygas, lemiančias geresnius mokinių pasiekimus, optimalią, integracinę, darniai ir racionaliai veikiančią, nuolat atsinaujinančią savivaldybės mokyklų sistemą.

Uždaviniai:

1. Užtikrinti sąlygas įtraukiajam mokymui(si) ir įvairiapusiam ugdymui(si).
2. Sukurti ir įgyvendinti mokinių rengimo(si) ateičiai sistemą.
3. Tobulinti lietuvių ir kitų (užsienio ir gimtųjų) kalbų žinias bei vartojimo įgūdžius, sudaryti sąlygas mokiniams lietuvių kalbos ir literatūros mokymosi pasiekimams gerinti.
4. Stiprinti veiksmingą mokyklų bendradarbiavimą ir dalinimąsi atsakomybe.
5. Kryptingai tobulinti mokyklų vadovų, mokytojų, pagalbos specialistų kompetencijas.

Siekiama stiprinti veikiančias mokyklas, skatinti jas vienytis ir kurti naujus mokyklų tarpusavio ryšius, diegti socialines inovacijas, dalintis ištekliais, integruoti mokomuosius dalykus taikant inžinerinius bei meninius elementus ir grindžiant matematiniu mąstymu. Taip pat kurti sąlygas lyderystės raiškai, auginimui, stiprinti mokyklų vadovų ir mokytojų asmeninį pasitikėjimą ir įsitraukimą į mokyklos gyvenimą, telkti ir įgalinti mokyklų bendruomenes veikti kartu dėl kiekvieno mokinio sėkmės, užtikrinti saugią fizinę ir emocinę mokymo(si) aplinką kiekvienam Visagino mokiniui.

**V SKYRIUS**

**MOKYKLŲ TINKLO PERTVARKOS PAGRINDINIŲ REZULTATŲ RODIKLIAI IR VERTINIMAS**

Mokyklų tinklo pertvarkos pagrindiniai rezultatų rodikliai kasmet fiksuojami ir analizuojami Visagino savivaldybės administracijos direktoriaus įsakymu patvirtinto Visagino savivaldybės švietimo stebėsenos tvarkos aprašo nustatyta tvarka ir pagal patvirtintą Visagino savivaldybės švietimo stebėsenos rodiklių sąrašą.

**VI SKYRIUS**

**BAIGIAMOSIOS NUOSTATOS**

Esant būtinybei, kiekvienais kalendoriniais metais ne vėliau kaip iki kovo 31 dienos Visagino savivaldybės bendrojo ugdymo mokyklų tinklo pertvarkos 2022–2026 metų bendrasis planas gali būti koreguojamas atsižvelgiant į besikeičiančią Savivaldybės demografinę, ekonominę ir socialinę situaciją.

\_\_\_\_\_\_\_\_\_\_\_\_\_\_\_\_

Visagino savivaldybės bendrojo ugdymo mokyklų tinklo pertvarkos 2022–2026 metų bendrojo plano 1 priedas

**MOKYKLŲ STEIGIMO, REORGANIZAVIMO, LIKVIDAVIMO, PERTVARKYMO IR STRUKTŪROS PERTVARKOS NUO 2022 METŲ IKI 2026 METŲ PLANAS**

Savivaldybėje sukurtas optimalus ikimokyklinio, priešmokyklinio, bendrojo ugdymo (pradinio, pagrindinio, vidurinio, pradinio ir pagrindinio pritaikyto bei individualizuoto, socialinių įgūdžių) ir neformaliojo švietimo programų teikėjų tinklas, užtikrinantis asmenų ugdymąsi ir jų teisę mokytis valstybine ir gimtąja (rusų) kalba ir pagalbos mokiniui, mokytojui ir mokyklai teikimą. Sudarytos palankios sąlygos mokytis pagal formaliojo švietimo programas ar geriau pasirengti tolesniam mokymuisi individuliai (savarankiškai / ugdantis šeimoje) / grupėje (klasėje) neakivaizdiniu, nuotoliniu ar / ir tradiciniu būdu, priklausomai nuo individualiųjų poreikių ir galių.

Bendrojo ugdymo mokyklos atitinka bendruosius ir specialiuosius kriterijus, nustatytusMokyklų, vykdančių formaliojo švietimo programas, tinklo kūrimo taisyklėse, patvirtintose Lietuvos Respublikos Vyriausybės 2011 m. birželio 29 d. nutarimu Nr. 768 (aktuali redakcija).

Atsižvelgiant į aukščiau išdėstytą, nenumatoma Visagino savivaldybės bendrojo ugdymo mokyklų 2022–2026 m. reorganizuoti, likviduoti ar pertvarkyti, steigti naujų. Išlieka esama bendrojo ugdymo mokyklų struktūra: mokyklos lietuvių ugdomąja kalba (Visagino „Verdenės“ gimnazija, kurioje teikiamos pradinio, pagrindinio, akredituota vidurinio ugdymo programos bei individualizuotos pradinio, pagrindinio programos ir socialinių įgūdžių ugdymo programos, ir Visagino „Žiburio“ pagrindinė mokykla, kurioje teikiamos pradinio ir pagrindinio ugdymo programos); mokyklos rusų ugdomąja kalba (Visagino „Atgimimo“ gimnazija, kurioje teikiamos pagrindinio ugdymo programos II dalis ir akredituota vidurinio ugdymo programa bei suaugusiųjų pagrindinio ir vidurinio ugdymo programos, Visagino „Gerosios vilties“ ir Visagino Draugystės progimnazijos, kuriose teikiamos pradinio ugdymo programa ir pagrindinio ugdymo programos I dalis); individualizuotos pradinio, pagrindinio programos ir socialinių įgūdžių ugdymo programos bei suaugusiųjų pagrindinio ir vidurinio ugdymo programos vykdomos abiem ugdomosiomis kalbomis.

\_\_\_\_\_\_\_\_\_\_\_\_\_\_\_\_\_\_

Visagino savivaldybės bendrojo ugdymo mokyklų tinklo pertvarkos 2022–2026 metų bendrojo plano 2 priedas

**TINKLO PERTVARKOS KOKYBINIŲ POKYČIŲ / PRIEMONIŲ ĮGYVENDINIMO PLANAS**

|  |  |  |  |  |  |  |
| --- | --- | --- | --- | --- | --- | --- |
| **Eil. Nr.** | **Numatomi pokyčiai** | **Galimi sprendimai** | **Poveikis** | | **Numatomų pokyčių terminas ir lėšų šaltinis/ ištekliai / pasiekimų įrankiai** | **Pagrindiniai vykdytojai / atsakingi asmenys\*** |
| **Socialinis** | **Ekonominis** |  |  |
| **ĮTRAUKTIES MOKYTIS IR ĮVAIRIAPUSIO UGDYMO SĄLYGŲ UŽTIKRINIMAS** | | | | | | | |
| 1. | Individualius mokinių ugdymosi poreikius tenkinančių priemonių (esamų ir kuriamų) veiksmingumo didinimas |  | Mokyklos taps atviresnės vaikų įvairovei pagal jų galias ir poreikius, siekiant, kad visi vaikai turėtų lygiavertes, kokybiškesnės personalizuoto ir sėkmingo ugdymosi sąlygas. Bus kuriama mokinių įvairovei palanki mokyklos kultūra ir praktika. Bus sumažintas mokinių pasiekimų atotrūkis tarp savivaldybės mokyklų ir kitų savivaldybių. Gerės mokymosi pasiekimai. | Dalis mokymo lėšų, programinių, projektinių lėšų bus skiriama probleminėms švietimo sritims bei iniciatyvoms, skirtoms ugdymo kokybei tobulinti. Lėšos bus racionaliau naudojamos, jų naudojimas duos geresnius kokybinius rezultatus. |  |  |
| 1.1 |  | Mokyklų pastatų, fizinės ir mokymosi aplinkos modernizavimas pritaikant ją neįgaliųjų ir vidutinių, didelių ir labai didelių spec. poreikių vaikų ugdymo(si) reikmėms. | Bus tinkamai pasiruošta specialiųjų poreikių vaikų ugdymui bendrosios paskirties klasėse siekiant užtikrinti ugdymo prieinamumą ir socialinį teisingumą, padidintas ugdymo paslaugų prieinamumas atskirtį ar socialines rizikas, dėl kurių kyla grėsmė patirti socialinę atskirtį, patiriantiems vaikams, kuriant saugias ir pritaikytas ugdymosi aplinkas. | | 2022-2024 m. (tikslinės modernizavimo programos ir projektai, regioninės plėtros programa iki 2030 m.) | Visos savivaldybės bendrojo ugdymo mokyklos, savivaldybė |
| 1.2. |  | Atnaujintų ugdymo programų įgyvendinimas priešmokyklinio ir bendrojo ugdymo klasėse. | Bus diegiamas kompetencijomis grįstas ugdymas, atsižvelgiant į mokinio poreikius ir galimybes, sudarantis sąlygas kiekvienam ugdytiniui tinkamai save realizuoti ir tobulėti: bus nuosekliai įgyjamos dvasinę, intelektinę ir fizinę asmens brandą rodančios kompetencijos, sukurti įrankiai individualiai mokinio pažangai stebėti ir pagalbai teikti, siekiama užtikrinti švietimo pagalbos teikimą visiems, kuriems ji yra būtina ir reikalinga. | | 2022–2024 m. (projektinės lėšos, žmogiškieji ištekliai) | Savivaldybės ugdymo turinio atnaujinimo komanda, bendrojo ir ikimokyklinio ugdymo įstaigos |
| 1.3 |  | Gabių ir talentingų vaikų ugdymo organizavimo tobulinimas. | Kuo ankstesnis gabių ir talentingų vaikų atpažinimas. Pedagogai, švietimo pagalbos specialistai įgis reikalingų kompetencijų. Bus diegiamos sistemiškesnės ugdymo formos: itin gabių mokinių stovyklos, „akademijų“ veiklos, mentorystė, socialinės veiklos/ inovacijos. Bus sukurta gabių mokinių skatinimo sistema. | | 2022-2026 m. (ugdymo planų galimybės, mokymai / kvalifikacijos tobulinimas, mokymo lėšų dalis, rėmėjų indėlis) | Visos savivaldybės ikimokyklinio, bendrojo ugdymo mokyklos, savivaldybės administracija, VŠPT |
| 1.4 |  | Užsieniečių, atvykusių ar grįžusių gyventi į Lietuvą, vaikų lygių galimybių mokytis ir įgyti išsilavinimą užtikrinimas: lietuvių kalbos mokymo stiprinimas, veiklos, nukreiptos į mokinių pasiekimų gerinimą (skirtumų išlyginimą), tarpkultūrinį ugdymą, bendravimą ir bendradarbiavimą, pagarbos kitoms kultūroms ir tautoms ugdymą | Ugdymo organizavimas bus grindžiamas veikimo kartu principu, lanksčiu ugdymo organizavimu ir ugdymo turinio pritaikymu, diferencijavimu, atsižvelgiant ir individualius poreikius. Išlyginamųjų klasių / grupių steigimas. Bus tikslingai vykdomos akcijos, kiti renginiai ir priemonės, skatinančios toleranciją įvairių ugdymosi poreikių turinčių mokinių atžvilgiu. Mažės patyčių mastas. | Atsivers galimybės materialiaisiais, intelektiniais ir žmogiškaisiais ištekliais naudotis kitų mokyklų mokiniams ir mokytojams | 2022-2026 m. (ugdymo planų galimybės, mokymo lėšos, SB projektinės/programinės lėšos, rėmėjų indėlis) | Visos bendrojo ugdymo mokyklos, neformaliojo švietimo institucijos, VŠPT, Savivaldybės administracija kartu su jaunimo, nevyriausybinėmis organizacijomis |
| **MOKINIŲ RENGIMO ATEIČIAI SISTEMOS KŪRIMAS** | | | | | | |
| 2. | Inovatyvaus ugdymo plėtojimas |  | Mokiniai įgis kompetencijų, reikalingų ateities profesijoms, pagrindų: (skaitmeninės kompetencijos, gebėjimas spręsti problemas, komandinio darbo įgūdžiai, komunikabilumas, kritinis mąstymas, kūrybiškumas). | Sukurta bazė padės kryptingai ugdyti kompetencijas, reikalingas ateities profesijoms, ekonomikai, verslui |  |  |
| 2.1 |  | Integralaus, į kompleksišką tikrovės reiškinių pažinimą, pritaikymą ir problemų sprendimą kreipiančio vaikų gebėjimų ugdymo plėtojimas | Bus diegiami pažangių tarpdisciplininių metodikų elementai: orientuoti į kompleksišką tikrovės reiškinių pažinimą, pritaikymą, sąlygų ugdyti(s) kūrybinį mąstymąirinžinerinę kompetenciją sudarymą, tarp jų - integralaus mokymo metodai (STEAM ugdymas, integruotas (visuminis, kompleksiškas) ugdymas, LEGO kaladėlių sistema, robotika, naratyvinio žaidimo ir mokymosi metodas, įvairių e-platformų naudojimas ir kt.). | Inovatyvių edukacinių erdvių kūrimas ir plėtojimas (investuojant atitinkamų šaltinių lėšas ir pasitelkiant žmogiškuosius išteklius) prisidės prie kompleksiško socialinio, emocinio intelekto, mokymosi mokytis, bendro raštingumo ir kitų bendrųjų kompetencijų ugdymo nuo ankstyvojo amžiaus, bus plėtojamos mokinių pasiekimų stiprinimo galimybės | 2022-2026 m. (savivaldybės biudžetas, mokymo, projektinės lėšos) | Visos ikimokyklinio ugdymo, bendrojo ugdymo mokyklos, neformaliojo švietimo institucijos |
| 2.2 |  | Visagino inovacijų klasterio įkūrimas | Bus sukurtos bendradarbystės erdvės (kūrybinė ekosistema), skirtos visiems miesto gyventojams nevaržomai jomis naudotis, įvairių neformalaus švietimo būrelių kūrimui ir veiklai. | Kokybiškesnis užimtumo ir dalyvavimo darbo rinkoje skatinimas | 2022 m. (to paties pavadinimo projektas) | Visagino „Atgimimo“ gimnazija**,** Visagino „Verdenės“ gimnazija, Visagino kultūros centras*,* Visagino savivaldybės administracija |
| 2.3 |  | Mokinių domėjimosi gamtos mokslais, matematika, technologijomis skatinimas, išbandant save įvairiose praktinėse-tiriamosiose veiklose | Visi mokiniai nepriklausomai nuo jų lankomos bendrojo ugdymo mokyklos turės galimybę ugdytis Niutono kambariuose pagal parengtus ir aprobuotus modulius, suderintus su bendrojo ugdymo mokyklose dėstomų dalykų programomis, derinant praktiką ir teoriją formuojant profesinį supratimą apie tam tikrą sritį. | Bus sukurta abipusiškai naudinga švietimo ir verslo sinergija. Geriausi dalykų mokytojai ir moderniausios edukacinės erdvės, laboratorijos taps vienodai prieinamos visiems mokiniams | 2022-2026 m. (projektinės lėšos, verslo investicijos, užsienio parama) | Visagino savivaldybės administracija, talkininkaujant UAB „Intersurgical“, VTVPMC, Norvegijos partneriams, bendrojo ugdymo mokykloms |
| **LIETUVIŲ IR KITŲ (UŽSIENIO IR GIMTŲJŲ) KALBŲ ŽINIŲ BEI VARTOJIMO ĮGŪDŽIŲ TOBULINIMAS, SĄLYGŲ MOKINIAMS LIETUVIŲ KALBOS IR LITERATŪROS MOKYMOSI PASIEKIMAMS GERINTI SUDARYMAS** | | | | | | |
| 3 | Projekto „Lyderių laikas 3“ pokyčio projekto veiklų tęsimas ir naujų formų išbandymas |  | Bus siekiama kuo veiksmingesnių integracijos procesų ir numatytų pokyčių įgyvendinimo, įgyvendintos labiausiai pasiteisinusios plano priemonės, ieškomos ir išbandomos naujos inovatyvios formos. | Galimų materialinių, intelektinių ir žmogiškųjų išteklių pagalba bus siekiama galimybės pamatuoti ir įvertinti pokyčio projekte numatytus rezultatus, išbandyti naujus inovatyvius sprendimus. |  |  |
| 3.1 |  | Užtikrinti, kad savivaldybės lopšeliuose-darželiuose ugdymą lietuvių kalba vykdytų pedagogai – lietuvių kalbos specialistai. | Gerės vaikų, iš ikimokyklinio ugdymo pereinančių į pradinį ugdymą, komunikavimo valstybine kalba kompetencija. Siekiant to stiprės, taps veiksmingesnis  mokyklų bendradarbiavimas ir dalinimasis atsakomybe. | Inicijuojami būtini nacionalinių ir/arba savivaldybės teisės aktų pakeitimai, sutelkiami atitinkamai parengti žmogiškieji ištekliai. | 2022-2026 m. (padidintos mokymo lėšos) | Ikimokyklinio ugdymo mokyklos rusų ugdomąja kalba, „Gerosios vilties“ ir Draugystės progimnazijos, „Verdenės“ gimnazija, „Žiburio“ pagrindinė mokykla |
| 3.2 |  | Lietuvių ir kitų (gimtųjų ir užsienio) kalbų mokymosi multikultūrinėje daugiakalbėje savivaldybės bendruomenėje aktualizavimas „kitokių“ metodų (dvikalbystės, CLIL, tandemo ir kt. technologijų) pagalba. | Bus veiksmingai, nuosekliai ir kryptingai formuojami vaikų komunikavimo valstybine, kitomis kalbomis įgūdžiai, gerės lietuvių kalbos / kitų gimtųjų / užsienio kalbų mokymosi rezultatai. | Daugiau nei vienos kalbos mokėjimas padės mokiniams ateityje greičiau rasti savo vietą besikeičiančioje darbo rinkoje bei pasiekti naujų sėkmingos karjeros aukštumų | 2022-2026 m. (žmogiškieji ištekliai, mokymo, projektinės lėšos) | Visos  ikimokyklinio ugdymo, bendrojo ugdymo mokyklos, Kultūros centro „Sekmadieninės klasės“ |
| 3.3 |  | Mokyklose dirbančių kitakalbių pedagogų lietuvių kalbos vartojimo skatinimas formaliomis ir neformaliomis priemonėmis, pedagogų pilietinės pozicijos raiškos stiprinimas. | Savivaldybės mokyklose dirbantys pedagogai nuolat mokysis ir savo asmeniniu pavyzdžiu mokiniams rodys valstybinės kalbos mokėjimo svarbą savo veiklos ir mokinių ateities sėkmei, mokyklų bendruomenėse visų jų narių pilietinis įsitraukimas taps kultūros dalimi. | |  | Visų tipų savivaldybės mokyklos ir VŠPT |
| 3.4 |  | NVŠ programų teikimas lietuvių kalba. | Kasmet vis didesnė dalis NVŠ programų vykdomos lietuvių kalba, tokiu būdu prisidedama prie mokinių lietuvių kalbos ir literatūros pasiekimų gerinimo. | |  | NVŠ programų vykdytojai |
| 3.5 |  | Kalbinių, kultūrinių, pilietiškumą žadinančių stovyklų, socializacijos programų, projektų, iniciatyvų įgyvendinimas savivaldybės teritorijoje, konkrečiose mokyklose. | Vis daugiau savivaldybės mokinių įsitrauks į šias veiklas, patirs įkvepiančią atmosferą, įveiks kalbinius barjerus, pajaus įsitraukimo ir aktyvaus dalyvavimo teikiamas galimybes, sustiprins savo, kaip Lietuvos Respublikos piliečio identitetą. | | Programų, fondų lėšos, savanorių indėlis, partnerystė nacionalinėse iniciatyvose. | Visų tipų savivaldybės mokyklos, VŠPT, nevyriausybinės organizacijos |
| **VEIKSMINGO MOKYKLŲ BENDRADARBIAVIMO IR DALINIMOSI ATSAKOMYBE STIPRINIMAS** | | | | | | |
| 4. | Tinklaveika tarp mokyklų grįstas bendradarbiavimo ir partnerystės plėtojimas |  | Siekiant kryptingo ugdymo(si) naujovių diegimo, mokymosi rezultatų gerinimo, sutartų savivaldybės lygmens sprendimų ugdymo kokybei tobulinti priėmimo, bus skatinamas mokyklų jungimasis į tinklus, kuriant naujus mokyklų tarpusavio ryšius. | Bus kryptingai ir sistemingai organizuojamos ir vykdomos bendradarbiavimo ir dalinimosi žiniomis, materialiaisiais bei žmogiškaisiais ištekliais veiklos |  |  |
| 4.1 |  | Paveikaus, planingo, tikslingo, tarpusavyje išdiskutuoto bendradarbiavimo veiklų vykdymas. | Bus lanksčiau organizuojamas ugdymo procesas, sudarant tvarkaraščius, įgyvendinant ugdymo formų, jungiančių temų ir aplinkų taikymu paremtą tarpdalykinį bendradarbiavimą mokykloje; bus tikslingai sąveikaujama su kitomis mokyklomis; bendradarbiaujama su mokslo, kultūros įstaigomis, verslo ir nevyriausybinėmis organizacijomis, STEAM centrais; inicijuojami bei įgyvendinami tiksliniai projektai. | | 2022-2026 m. (ugdymo planų galimybės, projektai) | Bendrojo ugdymo mokyklos |
| 4.2 |  | Visų tipų mokyklų Nacionalinių mokinių pasiekimų patikrinimuose, Pagrindinio ugdymo pasiekimų patikrinimuose gautų rezultatų kolegialus ir sistemingas nagrinėjimas ir aptarimas, bendrų sprendimų ugdymo kokybei tobulinti priėmimas | Geriau žinant ir suprantant vieni kitų situaciją, mokyklos kryptingiau planuosis konkrečias priemones, orientuotas į mokinių pasiekimų gerinimą | | 2022-2026 m. (žmogiškieji ištekliai) | Bendrojo ugdymo mokyklos |
| 4.3 |  | Rengti ir įgyvendinti bendrus, kelias įstaigas apjungiančius veiklos projektus, formuojančius/stiprinančius savivaldybės (o ne atskirų mokyklų) švietimo bendruomenės įsitraukimą spręsti aktualius klausimus, sutelktomis pastangomis ir ištekliais ugdyti jaunimą, dalintis atsakomybe už rezultatus. | Visagino savivaldybės švietimo bendruomenė veiks kaip vieninga sistema, mokinių sėkmei telkianti visus galimus išteklius, bendromis veiklomis demonstruojanti veiksmingą bendradarbiavimą. | | Programų, fondų lėšos, savanoriškos iniciatyvos | Visų tipų savivaldybės mokyklos, VŠPT, savivaldybės administracija, kultūros įstaigos |
| **KRYPTINGAS VADOVŲ, MOKYTOJŲ, PAGALBOS SPECIALISTŲ KVALIFIKACIJOS TOBULINIMAS** | | | | | | |
| 5. | Kvalifikacijos tobulinimas, gerosios patirties sklaida, kompetencijų įgijimas ir plėtojimas; metodinė veikla vyksta kryptingai | Gerės pedagoginių darbuotojų kompetencijos, stiprės motyvacija, bus skatinamas kolegialumas, inovacijos, pasitikėjimu ir atsakomybės prisiėmimu grįsta lyderystė, šiam tikslui panaudojant naujas tobulinimo(si) formas (alternatyvias, veiksmingas, lanksčias (kolegialus grįžtamasis ryšys, mentorystė, e-platformos ir pan.)), o priemonės planuojamos tos, kurios susijusios su švietimo naujovėmis ir aktualijomis | Bus siekiama, kad žmogiškasis kapitalas taptų intelektinio kapitalo ir inovacijų kūrimo pagrindu | | 2022-2026 m. (žmogiškieji, intelektualiniai ištekliai, ugdymo planų galimybės, projektinės/programinės tikslinės lėšos) | Bendrojo ugdymo mokyklos, VŠPT, socialiniai partneriai |
| 5.1 |  | Socialinių inovacijų, netradicinių mokymo problemų sprendimų taikymas, išbandymas pasitelkiant šiuolaikinę didaktiką bei ekspertus. | Pedagogai įgalinami veikti, imtis inovatyvių sprendimų, nebijoma suklysti vardan galimos sėkmės, mokyklų vadovai skatina ir palaiko pedagogų lyderystę. | |  | Visų tipų mokyklos, VŠPT |
| 5.2 |  | Mokymo dalykų integravimo principu gebėjimų ir motyvacijos stiprinimas, vadybinis šios kaitos palaikymas ir skatinimas. | Pedagogai ugdymo turinį ir procesą planuoja sutelktai, matydami mokinius bendroje žinių ir ugdymo proceso sistemoje. | |  | Mokyklų pedagogai, vadybininkai. |

\* visos mokyklos ir minimos institucijos pasirengia priemonių įgyvendinimo detalesnius planus arba integruoja jas į lokalinius teisės aktus (metinės veiklos, strateginius planus ir pan.), numatant siekiamų rezultatų rodiklius, vykdo, priklausomai nuo įstaigos veiklos specifikos ir funkcijų, analizuoja ir vertina rezultatus; savivaldybės administracija vykdo šių priemonių įgyvendinimo stebėseną, konsultuoja, teikia reikalingą pagalbą, rūpinasi sprendimų, priklausančių nuo savivaldybės atstovaujamos / vykdomosios institucijos kompetencijos, priėmimu, vykdo tarpininkavimo ir komunikavimo su aukštesnio/kitokio lygmens institucijomis funkciją.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Visagino savivaldybės bendrojo ugdymo mokyklų tinklo pertvarkos 2022–2026 metų bendrojo plano 3 priedas

**VISAGINO SAVIVALDYBĖS MOKYTOJŲ KVALIFIKACIJOS ATNAUJINIMO IR ĮDARBINIMO / PRITRAUKIMO 2022–2026 METAIS GALIMYBIŲ PLANAS**

Visagino savivaldybės mokytojų kvalifikacijų atnaujinimo ir įdarbinimo / pritraukimo 2022-2026 metais galimybių planas parengtas vadovaujantis Lietuvos Respublikos švietimo įstatymo 48 straipsniu, Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, 35.2 papunkčiu, Mokytojų priėmimo ir atleidimo iš darbo tvarkos aprašu, patvirtintu Lietuvos Respublikos švietimo, mokslo ir sporto ministro 2011 m. rugsėjo 15 d. įsakymu Nr. V-1680 „Dėl Mokytojų priėmimo ir atleidimo iš darbo tvarkos aprašo patvirtinimo“ ir Lietuvos Respublikos švietimo ir mokslo ministro 2014 m. rugpjūčio 29 d. įsakymu Nr. V-774 „Dėl Reikalavimų mokytojų kvalifikacijai aprašo patvirtinimo“.

Visagino savivaldybės administracijos Švietimo, kultūros, sporto ir valstybinės kalbos kontrolės skyrius, Visagino švietimo pagalbos tarnyba ir Visagino savivaldybės bendrojo ugdymo mokyklos bendrauja ir bendradarbiauja tobulinant pedagoginių darbuotojų kvalifikaciją, persikvalifikavimą, ieško būdų naujų specialistų pritraukimui dirbti Visagino savivaldybės švietimo įstaigose.

|  |  |  |  |
| --- | --- | --- | --- |
| Eil. Nr. | Veikla | Vykdytojai | Terminas |
| 1. | Teikti Švietimo, kultūros, sporto ir valstybinės kalbos kontrolės skyriui informaciją apie mokyklose trūkstamus, netekusius darbo ar galinčius netekti pedagoginio krūvio mokytojus. | Mokyklų vadovai | Kiekvienais metais gegužės mėn. |
| 2. | Skelbti informaciją apie laisvas mokytojų pareigybes Visagino savivaldybės, savo mokyklos, Užimtumo tarnybos prie LR SADM tinklalapiuose. | Mokyklų vadovai | Esant poreikiui |
| 3. | Bendradarbiauti su Užimtumo tarnyba prie SADM renkant duomenis apie registruotus ieškančius darbo mokytojus, pagalbos specialistus ir dalintis informacija su kitomis mokyklomis. | Mokyklų vadovai | Nuolat |
| 4. | Rekomenduoti numatomus atleisti mokytojus perkelti iš vienos mokyklos į kitą, sudaryti galimybę dirbti keliose mokyklose. | Švietimo, kultūros, sporto ir valstybinės kalbos kontrolės skyrius, mokyklų vadovai | Esant poreikiui / galimybei |
| 5. | Įdarbinti pensinio amžiaus mokytojus. | Mokyklų vadovai | Esant būtinybei |
| 6. | Vykdyti mokytojų kvalifikacijos tobulinimą pagal drauge su mokyklomis iš(si)keltus prioritetus / poreikius. | Visagino švietimo pagalbos tarnyba | Nuolat |
| 7. | Vykdyti perkvalifikavimo studijų sklaidą, siūlyti atnaujinti kvalifikacijas atsižvelgiant į trūkstamas specialybes, bendradarbiauti su aukštosiomis mokyklomis. | Visagino švietimo pagalbos tarnyba, mokyklų vadovai | Nuolat |
| 8. | Pasirašyti sutartis su studentais, studijuojančiais pedagogikos dalykus, norintiems gauti padidintą stipendiją, įpareigojant baigus dirbti mokyklose ne mažiau kaip 0,7 etato ir ne trumpiau kaip 3 metus. | Savivaldybės administracija, mokyklų vadovai |  |
| 9. | Organizuoti paveikius ugdymo karjerai renginius, skirtus informavimui apie pedagogo profesiją. | Mokyklų karjerai koordinatoriai | 1-2 kartus per metus |
| 10. | Organizuoti studentų pedagogines praktikas, stažuotes, atėjus dirbti jauniems pedagogams skirti mentorius, vykdyti rėmimo priemones. | Mokyklų vadovai | Esant poreikiui / galimybei |
| 11. | Skirti tikslines savivaldybės biudžeto lėšas siekiant pritraukti trūkstamus mokytojus, skatinant / motyvuojant dirbančius. | Savivaldybės taryba, administracija | Esant poreikiui / galimybei |
| 12. | Skirti socialinį būstą mokytojams. | Savivaldybės administracija | Esant poreikiui / galimybei |
| 13. | Viešinti mokytojų gerąją darbo patirtį visuomenės informavimo priemonėse. | Visagino švietimo pagalbos tarnyba, mokyklų vadovai | Nuolat |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_